title: Edvard VI

text: Ensimmäinen versio testamentista poisti Marian, Elisabetin, Frances Brandonin ja Jane Greyn perimysjärjestyksessä sillä perusteella, että Englantia ei voisi hallita nainen. Kruunun pitäisi siirtyä Janen miespuoliselle perilliselle. Tämä suunnitelma ei kuitenkaan sopinut herttualle (luultavasti siksi että Janella ei tuolloin ollut miespuolisia jälkeläisiä, sillä hän oli ollut naimisissa vasta kuukauden verran) ja testamenttia muutettiin niin, että kruunu jäisi Janelle ja hänen miespuolisille jälkeläisilleen. Maria ja Elisabet jäivät ulkopuolelle, koska he olivat virallisesti aviottomia, Frances suostui luopumaan omista vaatimuksistaan. Legendan mukaan Edvard VI:n maatessa kuolinvuoteella Northumberlandin herttua vertauskuvallisesti varasti kruunun häneltä ja antoi sen miniälleen Lady Janelle.


title: Edvard VI

text: Edvard VI kuoli Greenwichin palatsissa 6. heinäkuuta 1553. Kuolinsyyksi on arvailtu tuberkuloosin lisäksi muun muassa arsenikkimyrkytystä ja kuppaa. Hänet haudattiin Westminster Abbeyhin Henry VII Lady Chapeliin. Hautaustoimituksen suoritti Thomas Cranmer 9. elokuuta samaan aikaan kun Maria piti messun kuninkaan sielulle Towerissa.


title: Edvard VI

text: Edvardin kuolemaa salattiin muutamia päiviä, jotta Janen valtaannousun valmistelut saataisiin valmiiksi. Korkeat virkamiehet vannoivat yksityisesti uskollisuutta uudelleen kuningattarelle, mutta asia julkistettiin vasta 10. heinäkuuta. Kansa kannatti kuitenkin enemmän kruununperimyslain mukaista laillista kuningatarta Mariaa. 19. heinäkuuta Maria saapui juhlavasti Lontooseen, ja Jane pakotettiin luovuttamaan kruunu. Janen kruununperimys mitätöitiin pakon alaisena tehtynä lakina ja siis laittomana. Niinpä Edvard VI:n "de jure" seuraaja oli Maria I (1553–1558), mutta lyhytaikainen "de facto" seuraaja Jane Grey.


title: Edvard VI

text: Northumberlandin herttua teloitettiin, mutta Lady Jane ja hänen isänsä säästettiin aluksi. Vuonna 1554 Wyattin kapinassa Suffolkin herttua yritti jälleen nostaa tyttärensä valtaistuimelle. Tästä rikoksesta Jane, hänen aviomiehensä ja Suffolkin herttua mestattiin.


title: Edvard VI

text: Edvard VI:n kuoltua vain 15-vuotiaana levisi kansan keskuudessa paljon huhuja hänen pelastumisestaan. Monet huijarit käyttivät niitä hyväkseen ja julistautuivat oikeiksi kuninkaiksi. Petkuttajia riitti Maria I:n kauden jälkeen vielä Elisabet I:nkin valtakaudelle (1558–1603).


title: Maupiti

text: Maupiti on saari Leewardsaarten saariryhmässä, Ranskan Polynesiassa. Se sijaitsee 40 kilometrin päässä hieman suuremmasta Bora Boran saaresta ja joidenkin satojen kilometrien päässä Tahitista. Maupitin pinta-ala on ainoastaan noin 13,5 neliökilometriä, ja siellä on noin 1 200 asukasta. Saarella on lentoasema, jonka kautta kulki vuonna 2014 noin 22 500 matkustajaa.


title: Kurkku

text: Kurkku ("Cucumis sativus") on kurkkujen ("Cucumis") sukuun kuuluva yleisesti viljelty yksivuotinen ruohovartinen vihanneskasvi. Sen juuret viihtyvät lähellä maanpintaa ja leviävät laajalle. Kasvutapa on köynnösmäinen ja lehtihangoista kasvaa kärhiä, joiden avulla kasvi pystyy kiipeämään. Siitä käytetään hyväksi sen hedelmä, joka kasvitieteellisesti on pohjushedelmä.


title: Kurkku

text: Kurkku valittiin vuonna 2009 vuoden vihannekseksi.


title: Kurkku

text: Tiedetään, että ainakin jo 3000 vuotta sitten Intiassa viljeltiin kurkkua, Egyptissä kurkku tunnettiin israelilaisten ollessa siellä orjuudessa ja Rooman keisari Tiberius oli niin mieltynyt kurkkuun, että halusi sitä päivällispöytäänsä ympäri vuoden.


title: Kurkku

text: Kurkku on peräisin Aasiasta, tarkemmin määritellen todennäköisesti Himalajan vuoristosta, mutta sen villimuoto kasvaa harvinaisena myös Intian eteläosissa. Mahdollisesti se on otettu viljelykseen kummallakin alueella toisistaan riippumatta. Ensimmäiset tiedot kurkun käyttämisestä ravintona on ajoitettu noin 5000-vuosituhannelle eaa. Roomalaiset ja kreikkalaiset toivat kurkun jo antiikin aikana Eurooppaan, missä sitä pidettiin suuressa arvossa jo silloin. Nykyään sen suurimpia tuottajamaita ovat Kiina, Intia ja Turkki.


title: Kurkku

text: Kurkkuja on olemassa hyvin monenlaisia tulitikunmittaisista cocktailkurkuista eli pikkelsikurkuista (cornichons) aina parimetrisiin kiinalaisiin lonkerokurkkuihin. Suomessa viljeltiin vielä 1900-luvun alkupuolella erittäin suosittua lavakurkkua nimeltä Turun posliinikurkku. Nykyään Suomessa, kuten yleensäkin pohjoisilla seuduilla, viljellyt kurkkulajikkeet ovat joko avomaalla viljeltäviä lyhyitä avomaankurkkuja tai kasvihuoneessa ympärivuotisesti viljeltäviä pitkiä kasvihuonekurkkuja. Koska kurkut vaativat paljon lämpöä, ne viihtyvät paremmin kasvihuoneessa, mutta niitä voidaan viljellä myös avomaalla sielläkin, missä kasvukausi on melko lyhyt, koska ne kehittyvät hedelmäasteelle varsin nopeasti. Suomessa avomaankurkkua viljellään pääasiassa Lounais-Suomen saaristossa. Kuitenkin sääolosuhteiltaan edullisina vuosina avomaankurkkua voidaan viljellä ympäri Suomea, Lapissa lava- ja muovihuoneviljelynä.


title: Kurkku

text: Kurkun siemenet ovat litteitä ja valkoisen tai kellertävän värisiä. Ne ovat myös hyvin kevyitä; 30–40 siementä painaa yhden gramman. Siemenet itävät 2–5 päivässä noin 85–95-prosenttisesti. Itävyys säilyy noin 5–6 vuotta.


title: Kurkku

text: Lajikkeet eroavat toisistaan värin, muodon, piikkisyyden, satoisuuden, aikaisuuden, taudin- ja säänkestävyyden puolesta toisistaan. Kasvitautien Tutkimuslaitos kehittänyt laikkutautia kestäviä kurkkulaatuja. Muotovaihtelut ovat tavallisia, kurkkuja on pienistä pyöreähköistä sangen pitkiin ja kapeisiin. Samoin vihreän sävyjä on hyvin monenlaisia. Onpa olemassa myös joitakin hyvin valkohedelmäisiä lajikkeita ja joidenkin kurkkulajikkeiden pinta voi olla hyvinkin piikkinen. Satoisuudessa on myös suuria eroja lajikkeesta riippuen, mutta vuosivaihtelut ovat monesti vieläkin suurempia. Satoa tulee yleensä noin 100–200 kg aarilta.


title: Kurkku

text: Kasvihuonekurkuissa ei ole siemeniä, koska ne kasvavat emikukista ja kehittyvät ilman pölytystä partenokarppisesti. Jos kasvit pölytettäisiin, paisuminen alkaisikin tapahtua väärästä eli kukan puoleisesta päästä. Kasvihuoneessa pölytystä ei tapahdu, sillä kurkku on kaksikotinen kasvi eikä sitä pölyttäviä hyönteisiä yleensä ole kasvihuoneissa.


title: Kurkku

text: Avomaankurkkujen paras aika on syyskesällä ja niitä voidaan käyttää säilöntään. Niitä säilötäänkin sekä etikkakurkuiksi että suolakurkuiksi. Muuten kurkkuja voidaan käyttää sellaisenaan esimerkiksi salaatteihin ja leivän päälle, mutta myös keittoihin ja pataruokiin. Avomaankurkkua käytetään kuitenkin enemmän suolattuna tai etikkasäilykkeenä kuin tuoreena. Suolakurkku-nimitys on oikeastaan virheellinen, sillä suolakurkut ovat oikeastaan hapankurkkuja, joiden sokeri on käynyt maitohapoksi ja aikaan saanut siten sen, että kurkku säilyy.


title: Kurkku

text: Sadassa grammassa tuoretta kurkkua on 40 kJ eli 10 kcal, ja jonkin verran A-, K- ja C-vitamiinia. Kurkku on vesipitoisimpia vihanneksia, ja siinä on vain noin 3 % kuiva-ainetta eli niissä on vettä noin 97 % ja sokeria 1,0–2,5 %. Kurkku edistää suolen toimintaa, hiusten kasvua sekä ehkäisee kynsien haurastumista.


title: Kurkku

text: Kurkku on erittäin vaativa ympäristöolosuhteisiin nähden. Paras on aurinkoinen, suojainen paikka, missä maalaji pitää hyvin kosteuden, lämmin ja neutraali, pH suunnilleen 7. Kurkun kasvattamiseen ei sovi lainkaan kylmä, märkä ja alava maa. Lannoitukseen karjalanta olisi oikein hyvä. Kurkku ei kuluta maasta paljoakaan ravinteita. Liian typpipitoinen maa kasvattaa kyllä rehevän lehdistön, mutta hedelmien kehittyminen jää heikoksi. Väkilannoitetta käytettäessä suositus on 1 hehtaarille 200–300 kg superfosfaattia, 300–400 kg kaliumsulfaattia ja 100–200 kg kalkkisalpietaria.


title: Kurkku

text: Kurkun tuholaisia ovat jauhiaiset (Aleyrodidae), kirvat (Aphididae), ripsiäiset (lahko Thysanoptera) sekä vihannespunkki ("Tetranychus urticae"). Kurkku kelpaa myös hukkavaellusyökkösen ("Helicoverpa armigera") ja gammayökkösen ("Autographa gamma") toukille.


title: Kurkku

text: Kurkulla esiintyvät kirvalajit ovat: "Aphis craccivora", juurikaskirva ("Aphis fabae"), paatsamakirva ("Aphis frangulae"), kurkkukirva ("Aphis gossypii"), "Aphis spiraecola" (ei Suomessa), koisokirva ("Aulacorthum solani"), "Aulacorthum spinacaudatum" (ei Suomessa), "Brachycaudus helichrysi", ansarikirva ("Macrosiphum euphorbiae"), persikkakirva ("Myzus persicae"), kasvihuonekirva ("Neomyzus circumflexus"), "Protaphis middletonii" (ei Suomessa), "Pseudomegoura magnoliae" (ei Suomessa), "Rhopalosiphoninus latysiphon" (ei Suomessa) sekä "Sinomegoura citricola" (ei Suomessa).


title: Bora Bora

text: Bora Bora on saari Ranskan Polynesiassa, Tyynellämerellä. Se sijaitsee Tahitin saaresta noin 275 kilometriä luoteeseen. Tärkein asutuskeskus on saaren länsiosissa sijaitseva Vaitape.


title: Bora Bora

text: Vuonna 2012 saaren asukasluku oli 9 598.


title: Bora Bora

text: Bora Bora sijaitsee Tyynellämerellä noin 270 kilometriä Tahitista luoteeseen. Saarta ympäröi laguuni ja riutta. Bora Boran ja sitä riutan pienten saarten yhteenlaskettu pinta-ala on 29,3 neliökilometriä. Pääsaari on noin 9 kilometriä pitkä ja 4 kilometriä leveä, ja sitä ympäröivään laguuniin on vain yksi sisääntuloväylä.


title: Bora Bora

text: Vaikka Bora Bora ei olekaan kovin suuri saari, se on huomattavan vuoristoinen. Sen keskellä kohoavat vuoret hallitsevatkin saaren maisemia. Korkein huippu on 727 metrin korkuinen Mont Otemanu. Bora Boraa ympäröivät pienet saaret ovat pääosin matalia hiekkasärkkiä, poikkeuksena vain mäkinen Motu Toopua.


title: Bora Bora

text: Koska saari on syntynyt tuliperäisen toiminnan takia keskelle Tyyntämerta, ei siellä ole juurikaan maaeläimiä. Ainoat maaeläimet ovat ihmisten mukanaan tuomia koti- ja lemmikkieläimiä. Käärmeitä tai muita vaarallisia eläimiä saarella ei ole. Saarella on rapujen tekemiä isoja koloja ja rannoilta löytyy erakkorapuja.


title: Bora Bora

text: Nimi Bora Bora juontaa juurensa pitkälle historiaan. Ennen eurooppalaisten saapumista saarta kutsuttiin nimellä "Vavau tai Mai Te Pora", eli pimeydestä noussut tai jumalien luoma, koska legendan mukaan saari oli alueen ensimmäinen, joka nousi merestä. Ensimmäiset asukkaat saapuivat saarelle 800-luvulla ja James Cook ankkuroi laivansa saaren edustalle vuonna 1769. Vuonna 1842 Ranska otti saaren haltuunsa. Bora Bora oli Yhdysvaltain tukikohtana toisen maailmansodan aikana, Pearl Harborin pommitusten jälkeen. Suuri osa saaren teistä ja vesijohtoverkosta on yhdysvaltalaisten sotilaiden rakentamia. Saaren silloiset asukkaat ottivat sotilaslaivaston lämpimästi vastaan kanooteillaan ja lannevaatteissaan. Ensimmäinen hotelli saarelle rakennettiin 1967.


title: Bora Bora

text: Saari on nykyään riippuvainen matkailusta. Vaikka ranska on Ranskan Polynesian virallinen kieli, englannista on tulossa saarella puhutumpi. Valuutta on paikallinen frangi, joskin Yhdysvaltain dollari on käypää valuuttaa joka paikassa. Hinnat ilmoitetaan monessa paikassa myös euroissa, mutta niillä ei voi maksaa, vaan eurot tulee vaihtaa paikalliseen valuuttaan (kiinteä suhde 1 000 XPF = 8,38 €).


title: Bora Bora

text: Matkailijoita ja saarelaisia palvelee saaren lentoasema.


title: Niuen kieli

text: Niue on austronesialainen kieli, jota puhutaan Niuella.


title: Niuen kieli

text: Niuea puhuu äidinkielenään 7767 ihmistä. Heistä noin 2030 asuu Niuen saarella. Loput puhujat elävät muun muassa Tongalla, Uudessa-Seelannissa ja Cookinsaarilla. Suurin osa Niuella asuvista niuen puhujista puhuu toisena kielenään englantia.


title: Niuen kieli

text: Niuea kirjoitetaan useimmiten latinalaisilla aakkosilla.


title: Niuen kieli

text: Niuen lainatessa sanoja englannista ne sopeutetaan niuen äännerakenteeseen. Esimerkiksi radio on "letio", koska niuessa ei ole r-äännettä. Linja-auto on "pasi" (< bus) ja tynnyri "talam" (< drum).


title: Niuen kieli

text: Niuen sanoja: magafaoa (perhe), to feleveia (tervehdys), faiaoga (opettaja), matua taane (isä), palia (kukkula), moana (meri).


title: Niuen kieli

text: Konsonantteja niuessa on 11. Kirjain "g" äännetään ŋ-äänteenä.


title: Niuen kieli

text: Jotkin lähteet merkitsevät myös äänteen [r], vaikka se esiintyy vain lainasanoissa.


title: Niuen kieli

text: Äänne [s] on kirjaimen /t/ allofooni, joka esiintyy tietyissä etuvokaalien [e] ja [i] yhteydessä.


title: Niuen kieli

text:
Vokaaleja niuessa on viisi. Kaikki vokaalit voivat esiintyä niin lyhyinä kuin pitkinäkin. Vokaalin pituus vaikuttaa sanan merkitykseen. Pitkiä vokaaleja voidaan merkitä pituusmerkillä, mutta tämä ei ole pakollista.
Niue jakautuu kahteen murteeseen. Ne ovat motu ja tafiti. Motu on vanhempi murre ja sitä puhutaan Pohjois-Niuella. Tafitia puhutaan Etelä-Niuella. Murteiden suurimmat erot ovat sanastossa.


title: Niuen kieli

text: Samoalta tulleet lähetyssaarnaajat toivat kirjoituksen Niuelle. Raamattu julkaistiin niueksi ensimmäistä kertaa vuonna 1904.


title: Niuen kieli

text: Niuen sanajärjestys on VSO (verbi-subjekti-objekti), kuten sen lähimmässä sukulaiskielessä tongassa.


title: Niuen kieli

text: Niuen kielen numerot yhdestä kymmeneen ovat:


title: George Best

text: George Best (22. toukokuuta 1946 Belfast – 25. marraskuuta 2005 Lontoo) oli pohjoisirlantilainen jalkapalloilija. Hän pelasi uransa hyökkääjänä ennen kaikkea Manchester Unitedissa 1960-luvulla, jossa hän voitti kaksi mestaruutta ja Euroopan Cupin. Best tunnettiin häikäisevästä henkilökohtaisesta taidosta, mutta myös boheemista elämäntavastaan. Alkoholiongelma piti hänet skandaalijulkisuudessa uran jälkeenkin.


title: George Best

text: Best syntyi Belfastissa 22. toukokuuta 1946 kuusilapsisen perheen esikoisena. Hän oli nuoresta pitäen innokas jalkapallon suhteen ja kannatti siihen aikaan huipulla ollutta Wolverhampton Wanderersia. Best oli lahjakas opiskelija, mutta ryhtyi pinnaamaan tunneilta päädyttyään rugbyyn suuntautuneeseen kouluun. Pian hän siirtyi toiseen, jalkapalloon suuntautuneeseen, kouluun.


title: George Best

text: Bestin taidot huomattiin 15-vuotiaana, kun Manchester Unitedin tarkkailija näki hänen pelaavan. Hän matkusti ystävänsä Eric McMordien kanssa Manchesteriin 1961, mutta he palasivat pian takaisin kärsittyään koti-ikävästä. Best palasi ja pääsi pelaamaan Unitedin edustusjoukkueessa ensi kerran syyskuussa 1963. Alkukauden aikana hän vakiinnutti paikkansa jo avauskokoonpanossa.


title: George Best

text: Matt Busbyn valmentama Manchester United saavutti Bestin, Denis Law'n ja Bobby Charltonin johdolla 1. divisioonan mestaruuden 1965 ja uudestaan 1967. Liigan ohella United menestyi myös Euroopan Cupissa. Kaudella 1965–1966 se ei vielä yltänyt mestaruuteen asti, mutta puolivälierässä portugalilaista Benficaa vastaan Best teki vieraskentällä kaksi loisteliasta maalia pelin alkuhetkillä ja United voitti lopulta 5–1. Bestiä alettiin hiustyylinsä vuoksi kutsua "The Fifth Beatleksi" (). Kauden 1967–1968 päätteeksi United sai pitkään metsästämänsä Euroopan Cupin mestaruutensa, ja Best valittiin sekä Euroopan parhaaksi jalkapalloilijaksi että .


title: George Best

text: Voiton jälkeen Manchester United alkoi hitaasti taantua. Best oli edelleen nuori ja loistava pelaaja, mutta muut tähdet alkoivat jo ikääntyä. Suuresta suosiosta nauttiva Best puolestaan juhli usein, ja hänen naisseikkailunsa olivat usein lehtien etusivuilla. Hän jäi pois harjoituksista ja ajautui erimielisyyksiin niin Charltonin kuin Busbyn ja häntä päävalmentajana seuranneiden Wilf McGuinnessin ja Frank O'Farrellin kanssa. Parhaimmillaan Best kantoi koko joukkuetta, ja hän oli Unitedin paras maalintekijä viitenä kautena peräkkäin vuosina 1967–1972. Hänen juomisongelmansa kuitenkin pahenivat, eikä hän enää pystynyt kantamaan vastuuta ja keväällä 1972 hän ilmoitti lopettavansa uransa. Syksyllä Best oli kuitenkin taas mukana, mutta ongelmat jatkuivat. Hänet laitettiin siirtolistalle joulukuussa, mutta uusi valmentaja Tommy Doherty otti hänet takaisin. Viimeisen ottelunsa Unitedissa Best pelasi 1. tammikuuta 1974.


title: George Best

text: Manchester Unitedin jälkeen Best pelasi ensin lyhyen ajan eteläafrikkalaisessa Jewish Guildissa, mutta keskittyi uhkapeleihin ja juomiseen. Sen jälkeen hän vieraili lyhyesti Dunstable Townissa, Stockport Countyssa ja Cork Celticissä ennen kuin siirtyi Yhdysvaltoihin NASL:n Los Angeles Aztecsiin.


title: George Best

text: Vuosina 1976–1981 hän pelasi NASL:ssa Aztecsien ohella myös Fort Lauderdale Strikersissa ja San Jose Earthquakesissa sekä kävi Englannissa Fulhamissa ja Skotlannissa Hibernianissa.


title: George Best

text: Best pelasi yksittäisiä otteluita vielä muutamissa alempien sarjojen joukkueissa ennen lopettamistaan 1983.


title: George Best

text: Ensimmäisen kerran Best valittiin Pohjois-Irlannin maajoukkueeseen 1964. Hän pelasi vuosina 1964–1977 yhteensä 37 maaottelua ja teki niissä yhdeksän maalia. Bestin maajoukkueuran aikana Pohjois-Irlanti ei selvinnyt Euroopan-mestaruuskilpailujen tai maailmanmestaruuskilpailujen lopputurnaukseen. Kun Pohjois-Irlanti pääsi 1982 MM-kisoihin, päävalmentaja Billy Binghamia painostettiin ottamaan 36-vuotias Best mukaan joukkueeseen vaikka edellisestä Bestin maaottelusta oli viisi vuotta. Bingham ei kuitenkaan taipunut ja päätti olla ottamatta Bestiä mukaan.


title: George Best

text: Pelaajanuransa jälkeen Best pysyi julkisuudessa ja toimi muun muassa televisiokommentaattorina ja puhujana illallistilaisuuksissa. Hän erosi 1986 ensimmäisestä vaimostaan, Angela MacDonald-Janesista, jonka kanssa hänellä oli yksi lapsi. Bestillä oli useita suhteita, ja 1995 hän meni naimisiin Alex Purseyn kanssa. Avioliitto Purseyn kanssa kesti vuoteen 2004 asti.


title: George Best

text: Best kärsi jatkuvasti alkoholismista, ja hänelle tehtiin maksansiirto 2002 hänen kärsittyään pahasta maksakirroosista. Maksansiirto, voimakas lääkitys sekä yhä jatkunut alkoholismi heikensivät hänen immuunijärjestelmää, mikä altisti hänet sairauksille ja infektioille. 1. lokakuuta 2005 Best hakeutui sairaalaan flunssan oireita valittaen. Sairaalassa ollessa hänelle kehittyi munuaistulehdus ja marraskuun alussa keuhkotulehdus. Bestillä havaittiin sisäistä verenvuotoa 23. marraskuuta, ja hän menehtyi kahta päivää myöhemmin.


title: George Best

text: Bestin kuoleman jälkeen muun muassa Belfastin lentokenttä nimettiin uudelleen hänen mukaansa George Best Belfast City Airportiksi ja Ulster Bank julkaisi viiden punnan muistosetelin. Vuonna 2008 Manchester United pystytti Old Traffordin viereen Bestin, Denis Law'n ja Bobby Charltonin patsaan.


title: Michael Quarshie

text: Michael Quarshie (s. 13. marraskuuta 1979 Erlangen, Länsi-Saksa) on yksi kaikkien aikojen menestyneimmistä suomalaisista amerikkalaisen jalkapallon pelaajista.


title: Michael Quarshie

text: Quarshie aloitti uransa Vantaan TAFTissa. Sen jälkeen hän voitti Suomen mestaruudet Helsinki Roostersin riveissä 1997 ja 2000.


title: Michael Quarshie

text: Quarshie lähti Yhdysvaltoihin vuonna 2000. Hän edusti ensin St. Peter’s Collegea New Jerseyssä, mutta vaihtoi sitten Columbian yliopistoon ja pelasi yliopistojoukkueen riveissä. Quarshie oli ehdolla Yhdysvaltain vuoden 2004 opiskelijaurheilijaksi. Kun NFL-ammattilaisliigan varausta ei tullut, Quarshie jatkoi vuoden 2005 uraansa NFL-Eurooppa-liigan Frankfurt Galaxyssä.


title: Michael Quarshie

text: Quarshie teki International Practice Development Squad -sopimuksen NFL-seura Oakland Raidersin kanssa ja oli sen organisaatiossa 2005–2007. Kesällä 2006 harjoitusleirillä saadun polvivamman vuoksi Raiders kuitenkin siirsi Quarshien niin sanottuun injured reserve -ryhmään (IR), mikä toisaalta koko kauden pelaamattomuutta mutta pysymistä Oakland Raidersin organisaatiossa.


title: Michael Quarshie

text: Kauden 2007 lopussa Quarshie tuli toipumaan loukkaantumisistaan Suomeen ja Porvoon Butchersin riveihin. Butchersissa hän voitti Suomen mestaruuden kesällä 2007. Kesäksi 2008 Quarshie teki sopimuksen Kanadan ammattilaisliigaan, Toronto Argonauts -joukkueeseen. Perhesyiden takia hän kuitenkin vain käväisi Kanadassa ja palasi pian Suomeen ja Helsinki Wolverinesin riveihin.


title: Michael Quarshie

text: Quarshie suoritti Yhdysvalloissa Columbian yliopistossa valtiotieteiden kandidaattia vastaavan tutkinnon ja työskenteli opiskeluaikana Wall Streetillä investointipankeissa. Hän asuu nykyisin Suomessa ja on Yhdysvalloissa tapaamansa Nicolas Wuorenheimon kanssa perustanut ravitsemusalan yrityksen Wellnes Foundry. Hän on ollut mukana perustamassa Walter-yhdistystä, joka auttaa monikulttuurisia lapsia sopeutumaan Suomeen, ja on sen vt. toiminnanjohtaja.


title: Michael Quarshie

text: Saksassa syntyneen Quarshien isä on ghanalainen, äiti suomalainen, ja hän on molempien maiden kansalainen. Hän on asunut Suomessa vuodesta 1985 ja laulanut Cantores Minores -kuorossa. Suomalaisen vaimonsa kanssa hänellä on kaksi tytärtä.


title: Appetite for Destruction

text: Appetite for Destruction on yhdysvaltalaisen rock-yhtye Guns N’ Rosesin esikoisalbumi. Albumin julkaisi levy-yhtiö Geffen Records 21. heinäkuuta 1987, ja se nousi vuonna 1987 Yhdysvalloissa Billboard 200 -albumilistan ykköseksi neljän viikon ajaksi. Se on yksi Yhdysvaltain myydyimmistä albumeista, sillä se on myynyt pelkästään Yhdysvalloissa 18-kertaisen platinalevyn myyntimäärän. Albumi on myös eräs maailman myydyimmistä albumeista noin 30 miljoonan kappaleen myynnillään, mikä tekee siitä myös kaikkien aikojen kaupallisesti menestyneimmän esikoisalbumin.


title: Appetite for Destruction

text: Musiikilliselta tyyliltään "Appetite for Destruction" on lähinnä hard rockia, ja sen on tuottanut Mike Clink. Albumin kappalemateriaali on raskaampaa kuin yhtyeen myöhemmillä levytyksillä, eikä se sisällä yhtäkään kovin rauhallista kappaletta. Alun perin albumi sai kriitikoiden keskuudessa ristiriitaisen vastaanoton, mutta myöhemmin se on kerännyt ylistäviä arvioita ja sitä pidetään yhtenä kaikkien aikojen parhaimmista albumeista. "Appetite for Destructionilla" soittaa yhtyeen klassiseksi kutsuttu, laulaja Axl Rosen, soolokitaristi Slashin, rytmikitaristi Izzy Stradlinin, basisti Duff McKaganin ja rumpali Steven Adlerin, kokoonpano.


title: Appetite for Destruction

text:
Albumin tunnetuimpina kappaleina tunnetaan kansainvälisiksi hiteiksi ja rockin klassikoiksi muodostuneet ”Welcome to the Jungle”, ”Sweet Child O’ Mine” sekä ”Paradise City”, jotka julkaistiin myös singleinä. Kolmen edellä mainitun kappaleen lisäksi "Appetite for Destructionin" kappaleista myös ”It’s So Easy” ja ”Nightrain” julkaistiin singleinä. Albumin kaikki kappalemateriaali on jäänyt olennaiseksi osaksi Guns N’ Rosesin konserttien ohjelmistoa.
Kaikkien kappaleiden tekijöiksi on merkitty Steven Adler, Duff McKagan, Axl Rose, Slash sekä Izzy Stradlin, paitsi "It's So Easy" myös West Arkeen ja "Anything Goes" myös Chris Weber. Kappaleiden todelliset tekijät alla.


title: Papeete

text: Papeete on Ranskan Polynesian pääkaupunki. Se sijaitsee Tahitin saaren luoteisrannikolla. Papeeten asukasluku vuonna 2017 oli noin 27 000. Sana Papeete on tahitin kieltä ja käännettynä "vettä korista". "Pape" tarkoittaa vettä ja "ete" on kori.


title: Papeete

text: Ensimmäinen Papeeteen tullut eurooppalainen oli brittiläinen lähetyssaarnaaja vuonna 1818. Siitä tuli pääkaupunki 1820-luvulla, ja seuraavalla vuosikymmenellä sen hyvä luonnonsatama oli valaanpyytäjien suosiossa. Ranskalaisvallan aikana Herman Melville oli Papeetessa vankina ja Paul Gauguin asui siellä vuodesta 1891 alkaen.


title: Papeete

text: Vuonna 1884 Papeete vaurioitui tulipalossa, ja trooppinen sykloni vaurioitti kaupunkia vakavasti vuonna 1906.


title: Papeete

text: Vuonna 1962 Papeetessa avattiin Faa'an kansainvälinen lentoasema. Ranskalaiset tekivät ydinkokeita 1960-luvulta 1990-luvulle 1400 kilometrin päässä Tahitista, ja käyttivät Papeeten lentokenttää ja satamaa.


title: Lady Jane Grey

text: Lady Jane Grey (12. lokakuuta 1537 – 12. helmikuuta 1554) oli Englannin kuninkaan Henrik VII:n tyttären tyttärentytär ja toimi de facto Englannin kuningattarena muutaman päivän vuonna 1553. Janen lyhyt valtakausi päättyi kuitenkin, kun viranomaiset kumosivat hänen kuningattareksi julistamisensa. Kuningatar Maria I:n hallituskaudella hänet lopulta teloitettiin maanpetoksesta syytettynä. Lady Jane Greyn hallitsijakausi on kuitenkin kiistanalainen.


title: Lady Jane Grey

text: Janen asema kruununperimyksessä periytyi hänen äidiltään, lady Frances Brandonilta, joka oli saanut vaateensa Englannin kruunuun äitinsä, kuningas Henrik VII:n nuoremman tyttären Mary Tudorin kautta (Frances Brandonin isä, Suffolkin herttua Charles Brandon oli Mary Tudorin toinen aviomies). Lady Frances, joka kuoli vuonna 1559, luopui omasta vaateestaan tyttärensä hyväksi. Janella oli myös kaksi nuorempaa sisarta, Catherine Grey ja Mary Grey.


title: Lady Jane Grey

text: Koska miehet olivat etusijalla kruununperimyksessä, Suffolkit (ensin Brandonit ja myöhemmin Greyt) muodostivat Henrik VII:n perillisten nuoremman haaran. Vuoden 1544 kruununperimyslaki palautti sekä Marian että Elisabetin aseman kruununperimysjärjestyksessä, vaikka kumpikin olikin lain silmissä yhä avioton lapsi. Lisäksi laki antoi Henrik VIII:lle oikeuden muuttaa kruununperimysjärjestystä testamentissaan. Kuninkaan testamentti vahvisti hänen kolmen lapsensa aseman, minkä jälkeen testamentissa julistettiin, että mikäli yksikään hänen kolmesta lapsistaan ei saisi jälkeläisiä, Englannin kruunu siirtyisi hänen nuoremman sisarensa Mary Tudorin lapsille. Hän syrjäytti testamentissaan vanhemman sisarensa Margareeta Tudorin jälkeläiset, koska ei halunnut antaa Englannin kruunua Skotlannin monarkeille.


title: Lady Jane Grey

text: Monet protestantit olivat vaurastuneet, kun Henrik VIII oli sulkenut katolisia luostareita sekä jakanut kirkon maita ja muuta omaisuutta omille tukijoilleen. Northumberlandin herttua John Dudley, joka oli yksi huomattavimmista protestanttisista aatelisista, oli toiminut sijaishallitsijana Henrikin pojan Edvard VI:n hallituskaudella. Kun kävi selväksi, ettei Edvard VI eläisi kauan, maan paluuta katolisuuteen pelkäävä Dudley ryhtyi johtamaan rintamaa, jonka tarkoituksena oli varmistaa, että valtaistuimelle nousisi protestantti eikä katolilainen Maria. Northumberland järjesti nopeasti poikansa Guilford Dudleyn ja Janen välille avioliiton, koska toivoi voivansa siten kontrolloida uutta miniäänsä ja käyttää ylintä valtaa Englannissa. Kun vanhemmat kertoivat Janelle kihlauksesta, tämä kieltäytyi tottelemasta – hänestä Guilford oli ruma ja typerä. Historioitsijat raapivat yhä päätään, miksi päällisin puolin hiljainen ja tottelevainen tyttö käyttäytyi aivan ennennäkemättömällä tavalla ja uhmasi vanhempiensa avioliittojärjestelyitä. Välittämättä Janen kieltäytymisestä hänen vanhempansa pakottivat hänet alistumaan.


title: Lady Jane Grey

text: Kruununperimyskysymys oli noussut ajankohtaiseksi Henrik VIII:n hallituskauden (1509–1547) uskonnollisten levottomuuksien aikana. Kun Henrikin protestanttinen poika ja seuraaja Edvard VI oli kuolemaisillaan vuonna 1553, hänen katolinen sisarensa Maria oli oletettu kruununperijä. Edvard VI kuitenkin nimesi kuolinvuoteellaan laatimassaan testamentissaan, John Dudleyn vaikutuksesta, perijöikseen isänsä sisaren Mary Tudorin protestanttijälkeläiset eikä sisarpuoltaan Mariaa. Hän tiesi siten jättävänsä käytännössä kruununsa lempiserkulleen Jane Greylle, joka oli hänen laillaan järkkymätön protestantti ja erittäin hyvin koulutettu.


title: Lady Jane Grey

text: Edvardin kuollessa – jos lukuun ei oteta Edvardin testamenttia, jonka pätevyys muutoinkin oli kyseenalainen, sillä se oli ristiriidassa vuoden 1544 kruununperimyslain kanssa – Jane oli kruununperimysjärjestyksessä neljäntenä Marian, Elisabetin ja äitinsä Francesin jälkeen. Hänen oikeutensa kruunuun oli siten ilmeisen heikko.


title: Lady Jane Grey

text: Edvard VI kuoli 6. heinäkuuta 1553, ja Northumberland julistutti lady Jane Greyn Englannin kuningattareksi tämän oleskellessa New Innissä, Gloucesterissa 10. heinäkuuta 1553. Joidenkin tarinoiden mukaan Northumberland kavaluudella sai Janen asettamaan kruunun päähänsä. Jane kuitenkin kieltäytyi nimeämästä aviomiestään kuninkaaksi, vaan antoi hänelle sen sijaan Clarencen herttuan arvonimen. Se raivostutti Dudleyn perhettä: Guilfordin äiti neuvoi poikaansa kieltäytymään jakamasta aviovuodetta, ja lähtemään linnasta. Jane käski linnanvartijan pysäyttää aviomiehensä ja kertoi tälle, että vaikka häntä ei kiinnostanut, missä tämä yönsä viettäisi, niin päivisin tämän tuli olla hänen rinnallaan.


title: Lady Jane Grey

text: Northumberlandilla oli edessään lukuisia tehtäviä hänen yrittäessään lujittaa valtansa. Kaikkein tärkeintä oli eristää tai vangita Maria, jotta tämä ei voisi kerätä ympärilleen tukijoita. Maria sai kuulla ennakkoon herttuan aikeista, ja pakeni etäiseen Framlinghamin linnaan, Suffolkiin.


title: Lady Jane Grey

text: Janen asema monarkkina on kiistanalainen, sillä hänen nousuunsa valtaistuimelle liittyi ristiriitaisuuksia. Kruununperimyslaki vuodelta 1544 antoi Henrik VIII:lle oikeuden määritellä seuraajansa testamentissaan, kun taas kuningas Edvard VI:n julkinen testamentti, jossa kuningas nimesi Jane Greyn seuraajakseen, oli ristiriidassa lain kanssa, koska alaikäisenä Edvard ei ollut vielä päässyt siihen ikään, että olisi voinut laatia testamentin. Vaikka Janen “nousu valtaan” rikkoi Englannin lakeja, monet olivat valmiita hyväksymään hänet Englannin kuningattareksi, vaikkakin vain siksi, että halusivat näin estää Henrikin vanhinta tytärtä, katolilaista Mariaa nousemasta valtaistuimelle.


title: Lady Jane Grey

text: Marian kannatus osoittautui kuitenkin vahvemmaksi kuin Janen osittain siksi, että kansa tunsi yhä sympatiaa prinsessan kaltoin kohdeltua äitiä Katariina Aragonialaista kohtaan. Framlinghamin linnassa Maria keräsi ympärilleen 20 000 miehen armeijan, ja marssi Lontooseen syrjäyttämään Janen. Aluksi vaikutti todennäköiseltä, että valtaistuimelle nyt noussut Maria säästäisi Janen hengen. Kuningatar Maria lähetti lady Janen luo John de Feckenhamin käännyttääkseen tämän takaisin katoliseen uskoon.


title: Lady Jane Grey

text: Sir Thomas Wyattin johtama protestanttien kapina vuoden 1554 ensimmäisten kuukausien aikana sinetöi Janen kohtalon, vaikka tällä ei ollutkaan suoranaisesti mitään tekemistä kapinan kanssa. Wyattin aloittama kapina käynnisti mellakan, jonka sai aikaan Marian tuleva avioliitto katolilaisen prinssi Filipin (myöhemmän Espanjan kuninkaan 1556–1598) kanssa. Janen isä, Suffolkin herttua Henry Grey ja muut aateliset liittyivät mukaan kapinaan vaatien Janen paluuta valtaistuimelle. Filip neuvonantajineen painosti Mariaa teloituttamaan Janen, jotta mitään levottomuuksia ei enää tulevaisuudessa puhkeaisi. Maria tarjosi Janelle armahdusta, mikäli tämä kääntyisi katoliseen uskoon, mutta Jane kieltäytyi. Viisi päivää Wyattin pidätyksen jälkeen Jane ja Guilford teloitettiin.


title: Lady Jane Grey

text: 12. helmikuuta 1554 aamulla viranomaiset hakivat Guilford Dudleyn huoneistaan Towerissa ja veivät hänet Tower Hillin julkiselle teloituspaikalle, missä hänen kaulansa katkaistiin. Hänen maalliset jäännöksensä vietiin hevoskärryillä takaisiin Toweriin ohi niiden huoneiden, missä Janea pidettiin vankina. Seuraavaksi Jane vietiin yksityiseen teloitukseen Tower Greenille, Towerin sisäpuolelle. Muutamaa poikkeusta lukuun ottamatta yksityiset mestaukset sallittiin vain kuninkaallisille. Jane teloitettiin yksityisesti kuningatar Marian pyynnöstä, tämän kunnioituksesta serkkunsa tytärtä kohtaan. John de Feckenham, joka ei ollut onnistunut käännyttämään Janea, piti tälle seuraa koko teloituksen ajan. Jane oli päättänyt kuolla arvokkaasti, mutta kun hänen silmänsä oli sidottu, hän ei löytänyt tietään mestauslavalle. Hän alkoi joutua paniikkiin, kunnes joku tuntematon, mahdollisesti de Feckenham, auttoi häntä löytämään tien ja säilyttämään arvokkuutensa loppuun saakka.


title: Lady Jane Grey

text: Jane Grey kuoli kuudentoista vanhana. Ei ole löydetty mitään todisteita siitä, että hänen äitinsä olisi yrittänyt anomuksella tai muutoinkaan pelastaa tytärtään kuolemalta. Hänen isänsä odotteli jo omaa teloitustaan jouduttuaan vangiksi Wyattin kapinan jälkeen. Jane ja Guilford haudattiin St. Peter ad Vinculan kappeliin, Tower Greenin pohjoispuolelle. Kuningatar Maria eli vain neljä vuotta sen jälkeen, kun oli määrännyt serkkunsa tyttären Janen teloitettavaksi. Kuningatar Maria pidätytti Northumberlandin neljä muuta poikaa, John, Ambrose, Henry ja Robert Dudleyn näiden osallisuudesta isänsä juoneen, mutta myönsi heille myöhemmin armahduksen.


title: Lady Jane Grey

text: Populäärihistoriassa lady Janea kutsutaan joskus “yhdeksän päivän kuningattareksi” (10.–19. heinäkuuta 1553) tai ”kolmentoista päivän kuningattareksi” (6.–19. heinäkuuta 1553) – on epävarmaa, milloin hän itse asiassa nousi valtaistuimelle ja milloin hänet syrjäytettiin. Yleisempi versio kuitenkin on ”yhdeksän päivän kuningatar”. Historioitsijat pitävät hänen lyhyen hallituskautensa ensimmäisenä päivänä joko hänen edeltäjänsä kuolinpäivää, 6. heinäkuuta, tai hänen virallista julistamistaan kuningattareksi, 10. heinäkuuta. Lady Jane oli maineeltaan yksi aikansa oppineista naisista, ja historioitsija Alison Weir kuvaa häntä yhdeksi “vuosisadan järkevimmistä naisista”.


title: Lady Jane Grey

text: Lady Jane oli aiheena Nicholas Rowen tragediassa "Lady Jane Grey" vuodelta 1715. Siinä painotetaan Janen kohtalon traagisuutta. Jane oli myös pääosassa Ann Rinaldin kirjassa "Nine Days a Queen – The Short Life and Reign of Lady Jane Grey" vuodelta 2005.


title: Lady Jane Grey

text: Bob Dylanin laulu “Queen Jane Approximately” kertoo mahdollisesti Jane Greystä. Myös Rolling Stonesin ”Lady Jane” -kappale kertoo Janen kohtalosta.


title: Lady Jane Grey

text: Lisäksi Harry Potter -kirjasarjan Korpinkynnen tupakummitusta, Harmaata leidiä, pidetään Jane Greyn hahmona.


title: Maria I (Englanti)

text: Maria I (myös Maria Tudor tai Maria Verinen, 18. helmikuuta 1516 – 17. marraskuuta 1558) oli Englannin ja Irlannin kuningatar vuosina 1553–1558. Hän oli Henrik VIII:n ja Katariina Aragonialaisen tytär. Maria I oli Tudor-suvun neljäs ja toiseksi viimeinen hallitsija. Hänet muistetaan yrityksestään palauttaa Englanti protestantismista takaisin katoliseksi, mutta useimmat Marian muutoksista kumottiin hänen sisarpuolensa Elisabet I:n noustua valtaan.


title: Maria I (Englanti)

text: Maria selviytyi ainoana vanhempiensa kaikkiaan kuudesta lapsesta aikuiseksi asti. Lapsuudessaan hän oli Englannin prinsessa, ja hänestä oletettiin tulevan isänsä kruununperijä. Kaksivuotiaana hänet kihlattiin Bretagnen herttuan Frans III:n kanssa ja vuonna 1522 Pyhän saksalais-roomalaisen keisarikunnan keisarin Kaarle V:n kanssa, mutta avioliitoista ei tullut mitään. Nuoruudessa häntä kohdeltiin kruununperijänä, ja hän sai haltuunsa Walesin prinssille perinteisesti kuuluneen Ludlow’n linnan, vaikkakaan ei virallista kruununperijän asemaa.


title: Maria I (Englanti)

text: Marian asema muuttui, kun hänen vanhempiensa avioliitto mitätöitiin ja hänen isänsä solmi uuden liiton. Uusi kuningatar Anna Boleyn, joka sai hänkin tyttären, Elisabetin, piti edeltäjänsä tytärtä uhkana. Maria, jota kutsuttiin nyt Lady Maryksi, menetti asemansa kruununperimyksessä, ja hänet julistettiin äpäräksi, minkä lisäksi hänen piti muuttaa pienen sisarpuolensa talouteen. Vaikka Henrik VIII palautti myöhemmin vanhimman tyttärensä aseman kruununperimyksessä, aviottoman lapsen leimaa ei koskaan poistettu. Isän kuoltua vuonna 1547 valtaistuimelle nousi Marian velipuoli, nuori Edvard VI, joka oli Englannin ensimmäinen protestanttinen hallitsija. Veljen valtakaudella Mariaa yritettiin kieltää osallistumasta yksityiseen katoliseen messuun, mutta hän vetosi serkkuunsa keisari Kaarle V:een, joka uhkasi Englantia sodalla, mikäli Maria ei saisi pitää yksityisiä katolisia messuja.


title: Maria I (Englanti)

text: Edvard VI:n valtakausi ei kestänyt pitkään, sillä poikakuningas kuoli vuonna 1553. Ennen kuolemaansa Edvard VI oli määrännyt testamentissaan Northumberlandin herttuan John Dudleyn vaikutuksesta seuraajakseen sisartensa sijaan serkkunsa tyttären, lady Jane Greyn. Edvardin kuoltua Jane Grey julistettiin 10. heinäkuuta kuningattareksi "de facto". "De jure" hallitsija oli kuitenkin Maria, jonka vuoden 1544 kruununperimyslaki tunnisti Edvardin perijäksi. Edvard oli lisäksi alaikäinen eikä siten oikeutettu laatimaan testamenttia. Kansa kuitenkin kannatti hallitsijaksi Mariaa, joka julistettiin kuningattareksi 19. heinäkuuta 1553.


title: Maria I (Englanti)

text: Maria muistetaan yrityksestään palauttaa Englanti protestantismista takaisin katoliseksi. Latinankielinen messu palautettiin ja katoliset piispat palasivat virkoihinsa. Maria poltatti roviolla lähes 300 toisuskoista, mistä johtuen häntä on sanottu Maria Veriseksi ("Bloody Mary"). Monet hänen tekemistään muutoksista kuitenkin kumottiin hänen sisarpuolensa Elisabet I:n noustua valtaan.


title: Maria I (Englanti)

text: Marian aikeet naida Espanjan prinssi Filip (myöhemmin Espanjan kuningas Filip II) aiheuttivat Thomas Wyattin johtaman kapinan, joka kuitenkin lyötiin. Kapinan vuoksi Filip vaati morsiantaan teloituttamaan Jane Greyn uusien selkkausten välttämiseksi. Maria myöntyi, vaikka oli ilmeisesti alun perin aikonut säästää serkkunsa tyttären hengen. Maria ja Filip menivät naimisiin vuonna 1554. Avioliittosopimuksen ansiosta Filipistä tuli Englannin kuningas, mutta hänen valtaoikeutensa olivat rajalliset eikä pariskunta hallinnut yhdessä. Filip sai houkutelluksi Marian Ranskaa vastaan sotaan, jossa Englanti menetti viimeisen alueensa Ranskassa, Calais’n. Avioliiton vuoksi Maria menetti kaiken sen kansansuosion, joka oli merkittävästi vaikuttanut hänen valtaannousuunsa.


title: Maria I (Englanti)

text: Maria rakastui mieheensä ja kuvitteli kahdesti olevansa raskaana, mutta kyseessä oli ilmeisesti kummallakin kerralla valeraskaus. Vuonna 1557 Filip peri isältään Espanjan kruunun ja palasi kotimaahansa.


title: Maria I (Englanti)

text: Maria sairasteli paljon koko aikuisikänsä ja kuoli syöpään 42-vuotiaana vuonna 1558. Kuvitellessaan olevansa raskaana hän oli aiemmin määrännyt testamentissaan, että hänen miehensä Filip toimisi heidän lapsensa sijaishallitsijana. Kun kuningatar kuoli lapsettomana, valtaistuimelle nousi hänen sisarpuolensa Elisabet, josta tuli kuningatar Elisabet I ja viimeinen Tudorin hallitsijasuvun hallitsija.


title: Ulan-Ude

text:
Ulan-Ude (, ) on Burjatian tasavallan pääkaupunki Itä-Siperiassa Venäjällä, noin 75 km Baikaljärvestä kaakkoon Selengan ja sen lisäjoen Udan yhtymäkohdassa.
Ulan-Uden perustivat venäläiset kasakat vuonna 1666, jolloin paikalle rakennettiin Udinsk-niminen linnake. Venäjän ja Kiinan välisellä kauppareitillä sijainneesta linnakkeesta kasvoi nopeasti ja kaupungiksi paikkakunta muutettiin vuonna 1775. Vuonna 1783 nimeksi vaihtui Verhneudinsk () ja siitä tuli paikallishallinnon keskus. 1800-luvun aikana kaupunkiin perustettiin naisten koulu, kaupunginvaltuusto, kirjasto, kaksi nahkatehdasta ja vodkan tislaamo. Vuonna 1899 kaupunkiin tuli katuvalaistus ja samana vuonna ensimmäinen juna saapui kaupunkiin Siperian rataa pitkin. Vuonna 1916 kaupungissa asui jo 16 000 asukasta.


title: Ulan-Ude

text: Bolševikit ottivat Verkhneudinskin haltuunsa Venäjän sisällissodassa 23. tammikuuta 1918, mutta japanilaiset miehitysjoukot tulivat kaupunkiin jo saman vuoden elokuussa. Puna-armeija tuli takaisin maaliskuussa 1920. Kaupunki toimi jonkin aikaa Kaukoidän tasavallan pääkaupunkina, kunnes pääkaupunki siirrettiin Tšitaan. Vuoden 1923 toukokuussa kaupungista tuli Burjaatti-Mongolien autonomisen sosialistisen neuvostotasavallan pääkaupunki.


title: Ulan-Ude

text: Kaupunki sai nykyisen nimensä Ulan-Ude vuonna 1934 ja vuoteen 1939 mennessä kaupungin asukasluku oli kasvanut 125 000 henkeen. Kaupunkiin oli perustettu useita suuria tehtaita ja näiden työläiset tulivat pääosin Euroopan puoleiselta Venäjältä. Heidän myötään kaupunkiin muodostui kokonaan venäläisiä kaupunginosia. Työläisiä tuli vielä lisää kun kaupunkiin rakennettiin lentokonetehdas toisen maailmansodan aikana. Vuonna 1959 kaupungissa oli 175 000 asukasta ja väkiluku kasvoi lisää Ulan-Uden kehittyessä merkittäväksi teollisuuskeskukseksi.


title: Ulan-Ude

text: Kaupungin tärkeimmät teollisuudenalat ovat kone- (vetureita ja junanvaunuja), tekstiili-, puu-, elintarvike- ja sähkötekninenteollisuus.


title: Ulan-Ude

text: Ulan-Ude sijaitsee Siperian radan varrella. Sieltä on rautatieyhteydet Irkutskiin, Mongolian Ulan-Batoriin ja Tšitaan, joiden kautta liikennöidään edelleen suoraan Moskovaan, Kiinaan ja Vladivostokiin. Kaupungissa on jokisatama ja lentokenttä.


title: Ulan-Ude

text: Kaupungissa on kansallismuseo. Lisäksi lähellä joen rantaa olevassa vanhassa kaupungissa on säilynyt monia kauniita rakennuksia.


title: Ulan-Ude

text: Ulan-Udessa on teknologia-, maatalous-, kasvatustieteiden- ja kulttuuri-instituutti sekä muita korkeakouluja ja ammattikouluja.


title: Uda

text: Uda voi tarkoittaa:


title: Uda (Burjatia)

text: Uda ("Уда́") on Selengaan laskeva joki Burjatiassa Itä-Siperiassa Venäjällä. Uda on 476 kilometriä pitkä ja se yhtyy Selengaan Burjatian pääkaupungin Ulan Uden luona.


title: Uda (Habarovskin aluepiiri)

text: Uda () on joki Habarovskin aluepiirin keskiosassa Venäjän Kaukoidässä. Uda on 457 kilometriä pitkä, ja se laskee Ohotanmereen lähellä Tšumikan kaupunkia.


title: Tolomako

text: Tolomako on austronesialainen kieli. Sitä puhutaan Vanuatussa sijaitsevalla Santon saarella. Kieli on mahdollisesti uhanalainen ja sitä puhuu äidinkielenään enää ainoastaan noin 900 ihmistä (2001). Tolomako kuuluu malaijilaispolynesialaisten kielten ryhmään.


title: Tolomako

text: Tolomakossa on 10 konsonanttia ja 5 vokaalia. Konsonantit ovat /p t k m n ts β γ r l/. /ts/ on affrikaatta ja /γ/ velaarinen soinnillinen frikatiivi. /β/ on labiaalinen soinnillinen frikatiivi, joka muistuttaa suomen v-äännettä. Tolomakon vokaalit ovat /a e i u o/.


title: Selenga

text: Selenga (, ) on joki Keski-Aasiassa Mongolian ja Venäjän federaatioon kuuluvan Burjatian alueilla. Selenga on 1 205 kilometriä pitkä, josta Mongolian puolella on 835 kilometriä. Joen alajuoksu soveltuu laivaliikenteelle, mitä kuitenkin haittaa noin puoli vuotta kestävä jääpeite.


title: Selenga

text: Selengan lähdehaarat Ider, Delgermörön, ja Bügsiin Gol saavat alkunsa Mongolian puolelta Hangaivuoristosta. Sieltä se virtaa itäkoilliseen, sitten pohjoiseen ja lopulta länteen. Selenga laskee Burjatiassa Baikaljärveen 30 kilometriä leveänä viuhkamaisena suistona. Baikal laskee edelleen Angaran ja Jenisein kautta Jäämereen.


title: Selenga

text: Selengan merkittäviä sivujokia ovat Orhon ja Uda oikealta sekä Hövsgöljärven laskujoki Egin-Gol vasemmalta. Selengan valuma-alue on 1,2 miljoonaa km².


title: Asuntomessut

text: Asuntomessut on asuntorakentamiseen ja -sisustamiseen keskittyvä vuosittainen tapahtuma, jonka järjestää Suomen Asuntomessut vaihtuvan isäntäkunnan kanssa. Asuntomessujen tavoitteena on parantaa asumisen laatua ja asumistietoutta Suomessa. Asuntomessut pidetään eri vuosina eri puolilla Suomea. 2000-luvulla on alettu järjestää myös loma-asuntomessuja.


title: Asuntomessut

text: Suomen Asuntomessut vastaa markkinoinnista ja yleisöpalveluista, isäntäkunta kaavoituksesta ja kunnallistekniikasta ja rakennuttajat kohteiden toteutuksesta, rahoituksesta ja esittelystä.


title: Asuntomessut

text: Asuntomessujen idea tuli lakimies Kalevi Sassilta, joka esitti Suomen Asuntoliitolle asuntomessujen järjestämistä. Osuuskunta Asuntomessut perustettiin vuonna 1966 ja ensimmäiset asuntomessut järjestettiin Tuusulassa vuonna 1970.


title: Asuntomessut

text: Vuoden 2006 asuntomessut järjestettiin Espoon Kauklahden kaupunginosassa 14. heinäkuuta – 13. elokuuta 2006. Esillä oli omakotitaloja, pari- ja rivitaloja, pienkerrostaloja, omistus- ja vuokra-asuntoja. Kaikkiaan näytteillä oli 58 asuntoa. Espoon asuntomessuilla kävi noin 174 000 maksanutta kävijää.


title: Asuntomessut

text: Vielä vuosi talojen valmistumisen jälkeen osa Kauklahden asunnoista oli myymättä. Asuntomessualueiden asunnot tekevät hitaammin kauppaa muuhun uudisrakentamiseen verrattuna. Syitä ovat yhdellä kerralla valmistuvien asuntojen suuri määrä, korkea hinta sekä syrjäinen sijainti.


title: Asuntomessut

text: Vuoden 2007 Asuntomessut järjestettiin Hämeenlinnan Mäskälän kaupunginosan Harvoilanmäellä. Messualueella oli esillä yhteensä 54 esittelytaloa. Asuntoja oli yhteensä 112 kpl.


title: Asuntomessut

text: Hämeenlinnan asuntomessut keskittyi tavallisten ihmisten asuntoihin. Syynä oli aikaisempien messujen saama kritiikki valtavan kokoisista ja erikoisista asunnoista. Messujen erikoisuutena olivat 1960-luvulta tutut L-muotoiset atriumtalot. Ne on rakennettu katuun kiinni, mutta muoto suojaa sisäpihan katseilta. Edellisen vuoden asuntomessujen rakennusyhtiö Skanska ja rakennettuja VVO jäivät pois vuoden 2007 messuilta. Toisaalta tilalle saatiin talopakettien rakennuttajia.


title: Asuntomessut

text: Pohjaratkaisujen lisäksi asuntomessuilla oli nähtävillä myös rekka-autoilla erikoiskuljetuksena siirrettävä talo, joka voidaan tuoda rakennuttajan hiekkapedille koosta riippuen yhtenä tai kahtena kuljetuksena.


title: Asuntomessut

text: Vuoden 2008 asuntomessut järjestettiin Vaasan Suvilahdessa 11. heinäkuuta – 10. elokuuta 2008. Messuihin tutustui kuukauden aikana 140 675 kävijää. Julkisuudessa asuntomessut huomioitiin matalalämpöverkon ja onnistuneen täydennysrakentamisen ansioista.


title: Asuntomessut

text: Messualue rakennettiin rantavyöhykkeelle osana lähiön uudistushanketta. Yleistavoitteena oli rakentaa mittakaavaltaan ja rakennusmuodoiltaan monipuolinen asuinalue, joka sovitetaan yhteen osaksi Suvilahden 30 vuotta vanhaa lähiötä kolmen kilometrin päässä Vaasan keskustasta.


title: Asuntomessut

text: 15 hehtaarin kokoiselle asuntomessualueelle rakennettiin noin 130 asuntoa lähes 500 asukkaalle. Alueelle on 20 omakotitaloa, 28 yhtiömuotoista pientaloa kuudelle tontille ja 3 kerrostaloa. Kahdessa kerrostalossa on niin omistus- kuin vuokra-asuntojakin.


title: Asuntomessut

text: Vuoden 2009 Asuntomessut järjestettiin Valkeakosken Lintulassa. Asuntomessualueelle rakennettiin 36 omakotitaloa ja kaksi rivitaloa. Talovalikoimaan kuului muun muassa laajennettava ja yksilöllinen ensiomakotitalo, TV-talo, avara lapsiperheen yksitasotalo ja passiivitalo. Mukana oli perinteisiä ja moderneja talomalleja, kahden ja yhden tason ratkaisuja, kivi- ja puutaloja. Lintulassa esiteltiin runsaasti kohtuukokoisia, -hintaisia ja nopeasti rakentuvia vaihtoehtoja. Pientalojen koot vaihtelivat alle sadan neliön puutaloista 400 neliön kivitaloihin.


title: Asuntomessut

text: Vuoden 2010 Asuntomessut järjestettiin Kuopion Saaristokaupungin asuinalueella, jota kutsutaan Lehtoniemen Helmeksi. Lehtoniemen Helmen messualueelle rakentui 34 omakotitaloa, yksi paritalo ja kaksi rivitaloa. Kaikki messutalot sijoittuvat aivan Saimaan vesistöön kuuluvan Kallaveden rantaan tai rannan välittömään läheisyyteen. Lähes kaikista messutaloista on järvinäkymä.


title: Asuntomessut

text: Vuoden 2011 Asuntomessut järjestettiin Kokkolassa. Messualueella on 30 omakotitaloa, joista kahdeksan omarantaista. Lisäksi alueella sijaitsee kaksi rivitaloa ja kolme kerrostaloa. Asuntojen kokonaismäärä alueella on yli 100, joista 40 kohdetta esiteltiin Asuntomessujen aikana.


title: Asuntomessut

text: Alue on muodoltaan pyöreä ja sen keskustaan muodostuu torialue, jonka ympärille sijoittuu korkeampi rakentaminen. Alue liittyy kiinteästi Suntinsuun vapaa-aika-alueeseen. Messualueella sijaitsee oma pienvenesatama.


title: Asuntomessut

text: Messualue sijaitsee meren rannalla noin kahden kilometrin päässä Kokkolan kaupungin ydinkeskustasta, Vanhansatamanlahden pohjukassa.


title: Asuntomessut

text: Vuoden 2012 Asuntomessut järjestettiin Tampereen Vuoreksessa. Asuntomessuilla esiteltiin modernia arkkitehtuuria, ekotehokkuutta, uusia teknologisia ratkaisuja sekä monimuotoista asumista luonnon ja palvelujen lähellä.


title: Asuntomessut

text: Tapahtumassa oli näytteillä 27 omakotitaloa sekä rivi-, pari- ja kerrostaloasuntoja. Edustettuina olivat niin omistus-, vuokra- kuin asumisoikeusasuminen. Lisäksi tapahtumassa esiteltiin kehitysvammaisten palvelukodin toimintaa. Kaikkiaan kohteita oli 39. Messualueella on sekä valmistaloja uusine malleineen että yksilöllisiä omakotitaloja.


title: Asuntomessut

text: Vuoden 2013 Asuntomessut järjestettiin Hyvinkään Kravunharjussa 12. heinäkuuta – 11. elokuuta 2013. Messualueelle rakennettiin 30 omakotitaloa.


title: Asuntomessut

text: Metsäkaltevan messualue sijaitsee 3,5 kilometrin päässä Hyvinkään keskustasta etelään, valtatie 25:n varrella. Alue sijoittuu loivasti laskevaan, auringonvalossa kylpevään rinteeseen. Metsäkaltevassa hiihtoladut ja metsäraitit alkavat kotikynnykseltä. Alueen maasto on hyvin vaihtelevaa, ja korkeuserojen ansiosta rinnepihoilta avautuu näyttäviä näköaloja luontoon.


title: Asuntomessut

text: Vuoden 2014 asuntomessut pidettiin Jyväskylän Äijälänrannassa 11. heinäkuuta – 10. elokuuta 2014. Messujen teemat nousivat alueen pitkästä puutarhaperinteestä ja Alvar Aallon tavasta yhdistää vanhaa ja uutta. Teema kiteytyi tunnukseen "Kasvimaa ja kaupungin valot – Northern gardens & City lights".


title: Asuntomessut

text: Messuilla vieraili runsaat 114 000 ihmistä.


title: Asuntomessut

text: Vuonna 2015 Asuntomessut järjestettiin Vantaalla. Messualue sijaitsi vasta-avatun Kehäradan, Hämeenlinnanväylän ja Kehä III:n solmukohdassa Vantaan Kivistössä. Messuilla vieraili heinä-elokuussa lähes 140 000 vierasta. Tapahtumaa kiiteltiin monipuoliseksi, sillä esillä oli monia uudenlaisia asumisratkaisuja, kuten puukerrostalo ja minikokoiset omakotitalot. Muutamat Loft-asunnot taas oli toteutettu niin, että huonejärjestystä on helppo muuttaa.


title: Asuntomessut

text: Seinäjoella järjestettiin valtakunnalliset Asuntomessut 8. heinäkuuta – 7. elokuuta 2016. Messualue on rakennettu Kyrkösjärven itärannan ja Törnävän vanhan sairaala-alueen väliselle Pruukinranta-nimiselle alueelle. Messualueella on 35 pientaloa, joista yksi on paritalo ja yksi rivitalo. Lisäksi alueella on yksi puurakenteinen kerrostalo. Asukkaita näihin kaikkiin mahtuu noin 250.


title: Asuntomessut

text: Vuonna 2018 Asuntomessut järjestetään Porissa 6.7.-5.8.2018.


title: Asuntomessut

text: Kouvolan asuntomessut järjestetään Pioneeripuiston historiallisessa kasarmi-miljöössä, Kymen Pioneeripataljoonan entisellä varuskunta-alueella.


title: Asuntomessut

text: Vuoden 2020 Asuntomessut järjestetään Tuusulan Rykmentinpuistossa.


title: Asuntomessut

text: Vuoden 2021 Asuntomessut järjestetään Lohjalla Hiidensalmen alueella Lohjanjärven rannalla 1,5 km kaupungin keskustasta.


title: Asuntomessut

text: Vuoden 2022 Asuntomessut järjestetään Naantalissa Luonnonmaan saarella noin 3 km kaupungin keskustasta.


title: Asuntomessut

text: Vuosina 2006 ja 2008 järjestettiin Töysän Tuurissa "Koti Sinulle" -pientalonäyttely teemalla "tavallisia asuntoja tavallisille ihmisille". Ensimmäisenä vuonna näyttelyssä vieraili 30 000 kävijää. Asuntomessuja suunniteltiin järjestettäväksi Tuurissa myös vuonna 2009, mutta tuo hanke ei lopulta toteutunut. Näyttelyt eivät olleet Osuuskunta Suomen Asuntomessujen järjestämiä.


title: Nokia 5510

text: Nokia 5510 oli ensimmäisiä vaakamallisia matkapuhelimia, jossa oli QWERTY-näppäimistö. Vuonna 2001 julkaistulla puhelimella oli mainoslauseenaan "näyttää kummalta, kuulostaa hyvältä". Laitteessa on FM-radio, mahdollisuus kuunnella musiikkia ja myös nauhoittaa sitä radiosta ja MP3-soitin. Teknisesti aikanaan edistyksellinen puhelin menestyi kuitenkin varsin huonosti. Tässä suhteessa se muistutti N-Gagea, joka niin ikään hyvästä teknisestä toteutuksestaan huolimatta ei mennyt kaupaksi.


title: Terek

text: Terek ( ja avaariksi Терек, , ja ) on joki Pohjois-Kaukasiassa Georgian ja Venäjän federaatioon kuuluvien Pohjois-Ossetian, Kabardino-Balkarian, Tšetšenian ja Dagestanin alueilla. Terek on 623 km pitkä ja sen vesistöalue on noin 60 000 km².


title: Terek

text: Terek saa alkunsa Georgian puolelta Kaukasusvuoristosta Kazbekin lounaisrinteeltä. Sieltä se virtaa ensin pohjoiseen ja puhkaisee Kaukasuksen pohjoisharjanteen Darielin solassa. Tämän jälkeen se virtaa halki Pohjois-Ossetian, jonka alueella se muuttuu vuoristojoesta tasankojoeksi. Pohjois-Ossetiasta joki virtaa Kabardian tasangon halki Kabardino-Balkarian koillisosassa, kääntyy itään ja virtaa sitten Pohjois-Ossetian, Tšetšenian ja Dagestanin pohjoisosien halki Kaspianmereen, jossa se muodostaa 100 km pitkän suiston. Suiston halki virtaavien suuhaarojen nimet ovat Novyi Terek, Staryi Terek ja Tatovka. Terekin merkittävämmät sivujoet ovat Ardon, Uruh, Malka, Sunža ja Fiagdon.


title: Terek

text: Joessa on voimalaitoksia. Merkittävimmät kaupungit joen varrella ovat Vladikavkaz, Beslan, Maiski, Mozdok, Novr-Ġala/Naurskaja ja Kizljar.


title: Terek

text: Toisen maailmansodan aikana suomalainen Waffen SS:n pataljoona Nordost eteni divisioonassaan Terekjoelle saakka.


title: Terekin oblasti

text: Terekin oblasti (Terekin alue) () oli Venäjän keisarikunnan hallintoalue Pohjois-Kaukasian itäosassa ja Terek- ja Kumajokien alajuoksulla Kaspianmeren rannalla. Se käsitti muun muassa nykyisten Tšetšenian, Pohjois-Ossetian, Ingušian ja Kabardi-Balkarian alueet sekä osan Stavropolin aluepiiriä ja Dagestania. Alueen hallintokeskus oli Vladikavkaz.


title: Terekin oblasti

text: Terekin oblasti perustettiin Aleksanteri II:n ukaasilla vuonna 1860 Terekin kasakka-armeijan maalle. Vuonna 1917 alue jaettiin Terekin kuvernementiksi ja osaksi Pohjois-Kaukasuksen vuoristotasavaltaa, jota puolestaan seurasi Vuoriston neuvostotasavalta (1921-1924).


title: Terekin oblasti

text: Suurimmat väestöryhmät vuonna 1897 olivat venäläiset (29 %), tšetšeenit (24 %), osseetit (10 %) ja kabardit (9 %).


title: Amor

text: Amor tai Cupido on roomalaisessa mytologiassa rakkauden jumala, Venuksen poika. Amor on usein kuvattu pieneksi, siivekkääksi pojaksi, joka kantaa jousta ja nuolia. Amorin kreikkalainen vastine on Eros.


title: Amor

text: Amorin nuolet saavat osuessaan ihmisen rakastumaan seuraavaan näkemäänsä henkilöön.


title: Eros

text: Eros (, rakkaus) on kreikkalaisessa mytologiassa esiintyvä rakkauden jumala. Hän on luultavasti Areen ja Afroditen poika, mutta Hesiodoksen mukaan Eros syntyi kuitenkin alussa Khaoksesta. Eros on naimisissa Psykhen kanssa.


title: Eros

text: Eros kuvataan usein nuolia ja jousta kantavaksi, siivekkääksi pikkupojaksi tai nuoreksi mieheksi. Arkaaisen kauden taiteessa hän oli pääsääntöisesti nuori mies, mutta hänestä tehtiin myöhemmin koko ajan nuorempi. Hellenistisessä taiteessa hän oli jo pikkulapsi. Eros saa ihmiset rakastumaan. Hän on leikkisä, mutta julma jumala, joka saattaa ihmiset sokean kiihkon valtaan ja nauttii rakastuneiden kärsimyksestä. Eros ei koskaan itse rakastunut.


title: Eros

text: Eroksen tärkein kulttikeskus oli Boiotian Thespiaissa. Hänellä oli myös pyhäkkö Ateenan Akropoliin pohjoisseinässä. Sen hän jakoi Afroditen kanssa.


title: Eros

text: Eros tunnetaan roomalaisessa mytologiassa nimillä Amor ja Cupido.


title: Psykhe

text: Psykhe on kreikkalaisen taruston henkilö, joka esiintyy "Eroksen ja Psykhen" tarinassa. Tarina esiintyi ensimmäisen kerran kreikkalaisessa mytologiassa vanhan naisen kertomana sivujuonena Apuleiuksen teoksessa "Kultainen aasi". Apuleius kirjoitti sen 2. vuosisadalla jaa. ja oli itse saanut vaikutteita aikaisemmista samankaltaisista tarinoista. Tarina on sisällöltään enemmänkin myytti, mutta se on vaikuttanut moniin länsimäisiin eläinsulhassatuihin.


title: Psykhe

text: Psykhe on nuorin kuningasperheen kolmesta tyttärestä, ja vaikka kaksi vanhintakin tytärtä olivat kaikkia muita naisia kauniimpia, Psykhen kauneus ylitti vielä heidätkin. Jumalatar Afrodite, kateellisina kuolevaiselle Psykhelle tämän kauneudesta, jota ihmiset alkoivat palvoa hänen sijastaan, pyysi poikaansa Erosta käyttämään rakkaudennuoliaan saadakseen Psykhen rakastumaan maailman surkeimpaan mieheen. Eros suostui, mutta rakastuikin itse tähän – mahdollisesti satutettuaan itsensä omaan nuoleensa.


title: Psykhe

text: Kun kaikki jatkoivat Psykhen kauneuden ihastelua, mutta kukaan ei kaivannut häntä vaimokseen, Psykhen vanhemmat pyysivät neuvoa oraakkelilta. Tämä neuvoi heitä jättämään tyttärensä vuorelle, koska tämä oli niin kaunis, että hänet oli tarkoitettu jumalalle. Niin tehtiin, ja Zefyros, länsituuli, kantoi tämän kauas palatsiin, jossa näkymättömät palvelijat hoitivat häntä, kunnes yö laskeutui ja luvattu sulho saapui, ja avioliitto saavutti täyttymyksensä. Eros vieraili hänen luonaan joka yö rakkauden merkeissä vaatien ainoastaan, ettei Psykhe sytyttäisi mitään lamppua, koska hän halusi pysyä tuntemattomana.


title: Psykhe

text: Eros jopa salli Psykhen palata takaisin sisariensa luo ja tuoda heidät kaikki mukanaan päivisin palatsiin; hän ainoastaan varoitti, ettei tämän tulisi edes kuunnella yhtään ehdotusta siitä, että tämän tulisi paljastaa miltä hänen sulhasensa näyttäisi. Kateelliset sisaret kertoivat Psykhelle, joka odotti silloin lasta Erokselle, että tämä olisi huhun mukaan mennyt naimisiin kauhean käärmeen kanssa, joka nielaisisi sekä hänet että hänen syntymättömän lapsensa, kun tulisi aika sen aterialle. He kehottivat Psykhea kätkemään veitsen ja öljylampun makuukamariin ja odottamaan, kunnes hänen miehensä nukahtaisi, jolloin tämän tulisi sytyttää lamppu ja tappaa miehensä, jos tämä olisi kuten he sanoivat. Lampun valossa Psykhe tunnisti sängyllä maanneen miehensä Erokseksi, ja sättien itseään hölmöydestään yrittikin tappaa rakastajalleen varatulla veitsellä itsensä. Hän kuitenkin pudotti veitsen, ja hänen mielialansa alkoi kohota hänen ihaillessaan jumalaa. Tutkiessaan tämän kultaisia nuolia hän vahingossa satutti itsensä niihin, ja hänet valtasi vastustamaton intohimo miestänsä kohtaan. Hän alkoi suudella tätä, mutta niin tehdessään hän läikytti öljyä lampustaan Eroksen rinnalle, jolloin tämä heräsi. Eros lensi tiehensä, mutta Psykhe tarrasi tämän nilkkaan, ja kulki tämän mukana kunnes hänen voimansa ehtyivät ja hän putosi maahan – tosin vain sydämensä särkeneenä.


title: Psykhe

text: Paimenjumala Pan, joka oli lähistöllä, neuvoi Psykheä saavuttamaan takaisin Eroksen rakkauden palveluksilla.


title: Psykhe

text: Psykhe löysi itsensä kaupungista, jossa toinen hänen vanhemmista, häntä kadehtineista sisarista, asui. Hän kertoi, mitä oli tapahtunut, ja huijasi sisarensa luulemaan, että Eros olisi valinnut tämän vaimokseen hänen sijastaan. Myöhemmin hän tapasi toisen sisarensa, ja petti tätä samoin. Kumpikin palasi vuoren huipulle ja hyppäsi innokkaana alas, mutta Zefyros ei kantanutkaan heitä, ja niin he syöksyivät kuolemaansa vuoren juurelle.


title: Psykhe

text: Psykhe etsi rakastaan maailman ääristä, lopulta kompuroiden Demeterin temppeliin, jossa kaikki oli sotkussa ja epäjärjestyksessä. Kun Psykhe oli siivonnut ja järjestellyt paikan, Demeter ilmestyi hänelle, mutta kieltäytyi auttamasta, muuten kuin antamalla neuvon, jonka mukaan Psykhen pitäisi tavata suoraan Afrodite, mustasukkainen jumalatar, joka alun perin aiheutti koko ongelman. Psykhen keskustelu seuraavaksi Heran kanssa antoi saman lopputuloksen. Niin Psykhe etsi ja löysi Afroditen temppelin, johon hän astui sisälle. Afrodite määräsi tämän ensimmäiseksi lajittelemaan kasan erilaista viljaa suureen koriin ennen auringonlaskua. Muurahaisen kävi sääliksi Psykhea, ja niin se tovereineen lajitteli viljan tälle.


title: Psykhe

text: Afrodite raivostui tehtävän onnistumisesta, ja seuraavaksi käski Psykhen mennä niitylle, jolla laidunsi kultaisia lampaita, ja hankkia kultaista villaa. Jokijumala kertoi Psykhelle, että lampaat olisivat vahvoja ja häijyjä ja tappaisivat tämän, mutta Psykhe odotti keskipäivää, jolloin lampaat menivät varjoon toiselle puolelle niittyä ja nukahtivat, jolloin hän poimi villan, joka oli jäänyt puiden oksiin ja kuoriin. Afrodite pyysi seuraavaksi Styksin ja Kokytoksen vettä, jota virtasi halkeamasta, jota valtavat käärmeet vartioivat ja jota kuolevaisen oli mahdoton saavuttaa. Tällä kertaa kotka suoritti tehtävän Psykhelle. Jälleen Afrodite suuttui Psykhen selviytymisestä, ja laittoi tämän seuraavaksi hakemaan Persefonelta manalasta rasiallisen kauneutta, koska hän itse oli sitä sen verran menettänyt huolehtiessaan poikansa sairastumisesta Psykhen uskottomuuden tähden. Psykhe päätteli, että nopein tapa päästä sinne olisi heittäytyä alas korkealta paikalta ja kuolla, mutta kiivetessään torniin torni itse puhui hänelle neuvoen tien Tanairumiin, josta hän pääsisi elossa manalaan ja takaisin. Lisäksi se neuvoi heittämään Kerberokselle makupalan ja varaamaan Kharonille hopearahan päästäkseen molempien ohitse, antoi ohjeita vaarojen välttämiseksi matkan aikana ja ennen kaikkea kielsi syömästä mitään manalassa, tai muuten hän jäisi sinne ikuisiksi ajoiksi. Psykhe seurasi ohjeita pilkun tarkasti.


title: Psykhe

text: Matkalla takaisin Psykhe kuitenkin päätti avata laatikon ja ottaa hieman kauneutta itselleen. Rasian sisältä hän ei kuitenkaan löytänyt kauneutta, vaan manalan ikuisen unen, joka valtasi hänet. Eros, joka oli antanut Psykhelle anteeksi, lensi apuun, ja pyyhki unen pois tämän kasvoilta, laittoi sen takaisin rasiaan ja lähetti Psykhen takaisin matkaan. Sitten Eros lensi Olympos-vuorelle ja pyysi Zeusta auttamaan heitä. Zeus kutsuikin kokoon jumalten neuvoston, ja kertoi tahtonsa olevan, että Eros saisi naida Psykhen. Zeus haetutti tämän jälkeen Psykhen Olympos-vuorelle, ja antoi tälle ambrosiasta tehtyä juomaa suoden tälle siten kuolemattomuuden. He saivat tyttären, joka sai nimen "Hedone" (mielihyvä, halu, himo). Lisäksi Afrodite ja Psykhe antoivat toisilleen anteeksi, tosin vastahakoisesti.


title: Psykhe

text: Eeva-Liisa Manner on kirjoittanut runonäytelmän "Eros ja Psykhe" vuonna 1959.


title: Nokia 7650

text: Nokia 7650 oli Nokian ensimmäinen matkapuhelin, jossa oli integroitu digitaalikamera, sekä Symbian OS-käyttöjärjestelmä. Kamerapuhelin julkistettiin vuoden 2002 puolivälin jälkeen. Puhelin oli kaksitaajuuksinen, eikä sitä julkaistu Yhdysvalloissa.


title: Nokia 7650

text: Puhelin oli ensimmäinen Series 60 puhelin.


title: Nokia 7650

text: Vaikka puhelin oli teknisesti hyvin edistyksellinen aikanaan, Nokia 7650 on älypuhelimena rajoittunut uudempiin nähden. Siinä on vain 4 megatavun muisti, johon pystyy tallentamaan 3,6 megatavun verran tiedostoja.


title: Nokia 7650

text: Puhelin sisältää Bluetooth- ja infrapuna-yhteyden tuen ja siinä on VGA (640 × 480 pikseliä) kamera. Se on kooltaan 114 × 56 × 26 mm ja se painaa 154 grammaa.


title: Nokia 7650

text: Puhelimen valmiusaika on kaikkiaan jopa 230 tuntia ja yhdellä lataamisella sillä pystyy puhumaan noin neljän tunnin ajan.


title: Lucas

text: Lucas voi viitata muun muassa seuraaviin:


title: Ortodoksinen kalenteri

text: Ortodoksinen kalenteri perustuu ortodoksisen kirkon vanhaan perinteeseen. Ortodoksinen nimipäiväkalenteri poikkeaa Suomessa yleisessä käytössä olevasta nimipäiväkalenterista.


title: Ortodoksinen kalenteri

text: Kirkkovuoden jokaiselle päivälle, niin sanottuja suuria liikkumattomia juhlia lukuun ottamatta, on ortodoksisessa kalenterissa nimetty kyseisen päivän pyhä tai useampi pyhä. Kyseisenä päivänä muistellaan tätä tai näitä pyhiä ihmisiä kirkon kanonisoimina hurskaina kilvoittelijoina ja esimerkkeinä muille ihmisille.


title: Ortodoksinen kalenteri

text: Ortodoksisessa perinteessä ei tavallisesti juhlita tavallista länsimaista, protestanttisen perinteen mukaista nimipäivää ja kyseistä henkilöä. Nimipäivänä muistelun kohteena on elävän henkilön sijasta hänen nimeensä liittyvä taivaallinen esirukoilija ja hänen muistonsa. Nimipäivä on vain sinä päivänä, jolloin muistellaan omaa taivaallista suojelijaa, vaikka samalla pyhällä saman (etu)nimisillä pyhillä olisi muitakin muistelupäiviä. Ortodoksillakin on siis vain yksi ”nimipäivä” vuodessa.


title: Toimintapeli

text: Toimintapeli on videopelilajityyppi, jossa pääpaino on reaktionopeudessa (refleksit) ja silmä-käsi-koordinaatiossa (tarkkuus) sekä päätöksenteon nopeudessa ja ajoituksessa.


title: Toimintapeli

text: Tyypillisessä toimintapelissä pelaaja ohjaa päähahmoa, jonka pitää selviytyä pelikentän läpi taistellen vihollisia ja mahdollista loppuvastusta vastaan. Vihollisten hyökkäykset heikentävät pelihahmoa, ja peli loppuu kun pelihahmo kuolee (Game over). Joissakin toimintapeleissä tavoitteena on läpäistä tietty määrä pelikenttiä, kun taas toisissa kenttiä on loputtomasti ja tavoitteena on saada vain mahdollisimman hyvä pistetulos.


title: Toimintapeli

text: Toimintapelit ovat Forbesin mukaan Yhdysvalloissa suurin yksittäinen lajityyppi. Toimintapelit ovat miesten keskuudessa suositumpi kuin naisten keskuudessa.


title: Toimintapeli

text: Toimintapelien alalajityyppejä ovat muun muassa tappelupelit, ammuntapelit ja tasohyppelyt. Toimintapelien periaatteita löytyy myös muista yhdistelmistä kuten toimintaseikkailupelit ja toimintaroolipelit. Myös taisteluareenamoninpelit (MOBA) ja reaaliaikainen strategiapeli (RTS) voidaan käsittää toimintapeleihin kuuluviksi.


title: Donkey Kong Country

text: Donkey Kong Country (lyhyesti DKC, Japanissa Super Donkey Kong) on Rarewaren kehittämä tasohyppelypeli, jonka Nintendo julkaisi SNES -konsolille vuonna 1994. Siitä tuli välittömästi yksi konsolin myydyimmistä peleistä.


title: Donkey Kong Country

text: "Donkey Kong Country" kuuluu samaan jatkumoon kuin vuoden 1980 kolikkopeli "Donkey Kong" ja sen jatko-osat. Se on myös ensimmäinen Donkey Kong -peli, jonka kehityksessä Shigeru Miyamoto ei ollut mukana.


title: Donkey Kong Country

text: Peli sai kaksi jatko-osaa SNES- ja Game Boy -konsoleille. Myöhemmin kaikki osat julkaistiin myös Game Boy Advancelle. Donkey Kong sai myös jatkoa Nintendo 64:llä paljon ennakkokohua aiheuttaneessa, mutta ristiriitaisen vastaanoton saaneessa pelissä "Donkey Kong 64". Peliyhtiö Retro Studios toi Donkey Kongin jälleen julkisuuteen tekemällä Wiille pelin "Donkey Kong Country Returns".


title: Donkey Kong Country

text: Pelin hahmot luotiin alun perin kolmiulotteisiksi tietokonemallinuksen avulla ja konvertoitiin spriteiksi eli kaksiulotteisiksi hahmomalleiksi. Tekniikka saa hahmot näyttämään kolmiulotteisilta, vaikka pelit ovat kaksiulotteisia. Raren tappelupeli "Killer Instinct" hyödynsi myöhemmin samaa tekniikkaa.


title: Donkey Kong Country

text: Pelissä "Donkey Kong Jr." on kasvanut aikuiseksi ja ottanut DK-tittelin itselleen samalla kun hänen isänsä, alkuperäinen "Donkey Kong" on nimetty "Cranky Kongiksi". Cranky toimii uuden pelisarjan tukevana hahmona, jonka dialogit kritisoivat huumorilla videopelien nykytilaa. Uusissa peleissä Donkey ja tämän kaveri Diddy sekä koko Kongin apinasuku kamppailevat kremlingejä ("kremlings") vastaan. Kremlingit ovat ahne krokotiilirotu, jota johtaa Kuningas K. Rool ("King K. Rool"). Kuninkaansa johdolla kremlingit yrittävät varastaa Kongien kultaiset banaanit.


title: Diablo (yhtye)

text: Diablo on vuonna 1995 perustettu suomalainen metalliyhtye. Yhtye on lähtöisin Kalajoelta, mutta on sittemmin tamperelaistunut. Diablo on julkaissut kuusi albumia, joista "Mimic47" (2006) ja "Silvër Horizon" (2015) ovat yltäneet Suomen albumilistan ykköspaikalle. Yhtye levyttää Sakara Recordsille. Yhtyettä on verrattu tyyliltään Meshuggahiin.


title: Diablo (yhtye)

text: Diablon vaikutteisiin kuuluvat muun muassa yhtyeet Testament, Death ja Metallica. Yhtyeen nimi tulee "Hill Street Blues" -televisiosarjasta, jossa on Diablos-niminen jengi. Sana "diablo" on espanjaa ja tarkoittaa paholaista.


title: Diablo (yhtye)

text: Diablon laulaja-kitaristi Rainer Nygård ja kitaristi Marko ”Kuula” Utriainen tutustuivat synnyinpaikkakunnallaan Kalajoella ja ovat soittaneet yhdessä vuodesta 1987 alkaen. 1990-luvun alussa heillä oli Armatage-niminen yhtye, joka teki kolme demoa. Yhtye soitti thrash metalia Sepulturan ja Testamentin tyyliin, ja siihen kuuluivat myös Nygårdin veli bassossa ja Utriaisen veli rummuissa.


title: Diablo (yhtye)

text: 1990-luvun kuluessa Nygård ja Utriainen muuttivat etelämmäs – edellinen Tampereelle ja jälkimmäinen Helsinkiin. He jatkoivat kuitenkin musiikillista yhteistyötään vuonna 1995 perustetun Diablo Brothersin merkeissä, jonka ensimmäinen demo "Twizted Harmony" tehtiin kaksikon asuessa vielä Kalajoella. Yhtye käytti rumpukonetta, kunnes rumpali Timo Kemppainen liittyi mukaan. Vuonna 1997 julkaistiin toinen demo "Aggressive Machinery", jonka jälkeen kokoonpano täydentyi basisti Aadolf Virtasella. Diablo Brothersin ensimmäinen keikka oli juhannuksena 1997 Kauhajoen Nummirockissa. Kolmas demo "To Where the Pain Is" ilmestyi vuonna 1999.


title: Diablo (yhtye)

text: Diablo Brothersin nimi lyhennettiin Diabloksi ennen vuonna 1999 omakustanteena julkaistua "Princess"-minialbumia. Pian sen jälkeen yhtye teki levytyssopimuksen Poko Rekordsin kanssa. Esikoisalbumi "Elegance in Black" julkaistiin Pokon Gaga Goodies -levymerkillä vuonna 2000, ja se sisälsi viisi "Princessillä" julkaistua sekä viisi uutta kappaletta. Heikki Malmberg korvasi Kemppaisen rummuissa esikoisalbumin jälkeen .


title: Diablo (yhtye)

text: Vuonna 2002 ilmestynyt Diablon toinen albumi "Renaissance" nousi Suomen albumilistan 14:ksi. Kappaleessa ”Intomesee” vierailivat nosteessa olleen suomirapin edustajat Paleface ja Leijonamieli. Diablon kolmas albumi "Eternium" ilmestyi tammikuussa 2004 ja sijoittui Suomen albumilistan kolmanneksi. Albumia edeltänyt single ”Read My Scars” nousi niin ikään singlelistan kolmanneksi. Syksyllä 2004 Diablo teki sopimuksen saksalaisen Drakkar Recordsin kanssa, joka julkaisi "Eterniumin" (sekä kaksi seuraavaa albumia) myös Manner-Euroopassa.


title: Diablo (yhtye)

text: Diablon neljäs albumi, vuoden 2006 "Mimic47", sijoittui Suomen albumilistan ensimmäiseksi, ja samanniminen single samoin singlelistan ensimmäiseksi. Kesäkuussa 2006 yhtye soitti Bikefest-tapahtumassa Viron Narvassa, mikä oli sen ensiesiintyminen Suomen ulkopuolella. Syyskuussa 2006 Diablo oli yksi Suomen edustajista Popkomm-musiikkimessuilla Berliinissä Saksassa, ja helmikuussa 2007 yhtye teki Saksan-kiertueen Tarotin kanssa. 15. heinäkuuta 2007 Diablo ja HIM esiintyivät Metallican lämmittelijöinä Helsingin olympiastadionilla.


title: Diablo (yhtye)

text: Vuoden 2008 "Icaros"-albumista alkaen Diablo on levyttänyt Sakara Recordsille. Albumi sijoittui Suomen albumilistan toiseksi, ja se oli myös ehdolla vuoden metalli- tai hard rock -albumin Emma-palkinnon voittajaksi. Tammi–maaliskuussa 2009 alussa yhtye teki Euroopan-kiertueen Children of Bodomin ja Cannibal Corpsen kanssa. Osalla kiertueesta Utriaista tuurasi muun muassa Omnium Gatherumista tunnettu Markus Vanhala. Lokakuussa 2009 Diablo teki vielä lyhyen Saksan-kiertueen pääesiintyjänä.


title: Diablo (yhtye)

text: 2010-luvun alkupuoliskon Diablo vietti pitkälti hiljaiseloa. Elokuussa 2014 yhtye ilmoitti työstävänsä konseptialbumia nimeltä "Silvër Horizon", joka julkaistaisiin syksyllä 2015. Kesäkuussa 2015 yhtye palasi konserttilavoille lähes viiden vuoden tauon jälkeen Tampereen Vastavirta-klubilla ja Kauhajoen Nummirockissa. "Silvër Horizon" julkaistiin lopulta 18. syyskuuta 2015, ja se sijoittui Suomen albumilistan ensimmäiseksi.


title: Diablo (yhtye)

text: Huhtikuussa 2016 Stam1na, Mokoma ja Diablo tekivät Suomessa kolmen konsertin Sakara Tour -jäähallikiertueen.


title: Pellava

text: Pellava ("Linum usitatissimum") on yksivuotinen alle metrin korkuinen kuitu- ja öljykasvi. Pellava kuuluu "Linaceae"-heimoon, johon kuuluu noin 300 lajia ympäri maailmaa. Pellava kuuluu maailman vanhimpiin viljelykasveihin. Sen oletetaan olevan peräisin Kaukasukselta ja sitä tiedetään viljellyn jo kivikaudella. Myös antiikin kreikkalaiset ja muinaiset arabialaiset tunsivat kasvin lääkitsevät ominaisuudet. Suomessa ensimmäiset merkit pellavan viljelystä juontavat ainakin pronssikaudelle, eli noin vuosille 1 500 - 500 eaa. Pellavan viljely oli Suomessa suurimmillaan 1700-luvulla, mutta tekokuitujen ilmestymisen myötä viljely miltei loppui kokonaan. Pellavan viljely on kuitenkin vähitellen alkanut saamaan uudelleen suosiota, vaikka vielä onkin verrattain vähäistä. Esimerkiksi, vuonna 2017 pellavan viljelyspinta-ala Suomessa oli arviolta 1 200 hehtaaria, joka käsittää noin 5 promillea kokonaisviljelyalasta.


title: Pellava

text: Pellava kasvaa noin 120 senttimetriä korkeaksi. Lehdet ovat kapeat ja vaaleanvihreät, kukat vaaleansiniset tai valkeat. Kotahedelmissä, perinteiseltä nimeltään sylkyissä, on yleensä korkeintaan kymmenen kiiltävän tummanruskeaa siementä. Pellavasta on erikseen jalostettu lajikkeita siementen ja kuitujen tuotantoa varten.


title: Pellava

text: Pellavan (lyhenne LI) ominaisuuksiin kuuluu hengittävyys, kaunis kiilto, lujuus, mutta heikko taivutuksen kesto sekä rypistyvyys. Pellavaa käytetään pyyheliinoihin ja kylpytakkeihin hyvän kosteudenimukyvyn vuoksi, pöytäliinoihin kiillon ja lianhylkivyyden takia, kirjontakankaisiin, loimilankoihin matoissa lujuuden takia, sekä erilaisiin sisustus- ja vaatetekstiileihin. Pellavan varsista valmistetaan erittäin kestävää tekstiilikuitua ja , jonka vuoksi siitä valmistetaan myös sairaalatekstiilejä.


title: Pellava

text:
Suurimmat pellavantuottajamaat ovat Kiina, Belgia, Ranska ja Venäjä.
Pellavaa hoidetaan vaatetekstiilinä pesten väljässä vedessä 60 tai 40 asteessa erillään muista, sillä se rypistyy helposti ja siitä voi irrota nöyhtää ja pintaväriä. Kylmämankelointi antaa kauniin kiillon. Mankeliliinat ovat yleisesti pellavaa. Silitys tapahtuu nurjalta puolelta kostean liinan läpi enintään 200 asteessa.


title: Pellava

text: Pellavatekstiilejä käytetään myös rakentamisessa, ääneneristysmattona parketin alla ja lattiamattojen runkokerroksena. Pellavan kukka on väriltään sininen.


title: Pellava

text: Pellavasta valmistetaan myös rakennuseristeitä lämmön- ja ääneneristykseen sekä tiivistämiseen. Eristeenä pellavaa käytetään lähinnä hengittävissä rakenteissa, joissa voidaan hyödyntää luonnonkuidun kosteusteknisiä ominaisuuksia. Pellavapohjaisia tiivisteitä kuten pellavarivettä käytetään usein esimerkiksi hirsitalojen hirsikertojen välissä nauhatiivisteenä, ja ovien sekä ikkunoiden karmitiivisteenä. Putkitöissä on perinteisesti käytetty pellavakuitua kierretiivisteenä.


title: Pellava

text: Pellavan ravinteikkaista siemenistä puristetaan pellavaöljyä, jossa on muun muassa terveellisiä linoli- (omega 6 -rasvahappo) ja omega 3 -rasvahappoja. Öljyä käytetään myös erilaisten puulle tarkoitettujen pintakäsittelyaineiden, sekä linoleumi-lattianpäällysteiden myrkyttömänä raaka-aineena. Puun pintakäsittelyyn öljy soveltuu myös sellaisenaan.


title: Pellava

text: Pellavalla on luontainen ominaisuus kerätä siemeniinsä maaperän raskasmetalleja, etenkin kadmiumia. Eviran mukaan aikuisten tulisi käyttää päivässä enintään 2 rkl (n. 15 g) pellavan- tai muiden öljykasvien siemeniä, tuotteita vaihdellen. Lasten annos voi olla noin puolet aikuisten annoksesta (1 rkl, 6-8 g). Pellavansiemeniä sellaisenaan, rouheena tai liuotettuna ei suositella lainkaan imeväisikäisille, eikä raskaana oleville tai imettäville.


title: Pellava

text: Pellavansiemenet sisältävät runsaasti kuitua ja lignaaneja. Muiden siementen tavoin ne ovat tiivis paketti myös öljyä, proteiinia, kivennäisaineita ja vitamiineja. Pellavansiemenöljyn erikoisuus on sen alfalinoleenihappopitoisuus, joka on kasviöljyistä korkein, noin 59 prosenttia. Alfalinoleenihappo on ihmiselle välttämätön monityydyttymätön rasvahappo, joka kuuluu omega-3-rasvahappoihin.


title: Pellava

text: Pellavansiemenet, pellavarouhe ja pellavansiemenöljy sopivat jogurtin, viilin, puuron tai salaatin kera nautittaviksi sekä leivontaan ja ruoanlaittoon. Öljyä ja rouhetta saa myös ravintolisinä. Pellavansiemeniä ja rouhetta on valmiina monissa leivissä. Pellavansiemenöljyä käytetään alfalinoleenihapon lähteenä muun muassa margariinissa, kananrehussa ja pastassa.


title: Sunny Beach

text: Sunny Beach () on rantalomakohde Mustanmeren rannikolla Bulgariassa, Burgasin kaupungin pohjoispuolella. Sen rakentaminen aloitettiin 1950-luvulla, ja se elää täysin matkailusta. Se sijaitsee noin 30 kilometrin päässä Burgasista ja 100 kilometrin päässä Varnasta.


title: Sunny Beach

text: Sunny Beachin 100-120 metriä leveä ja noin kahdeksan kilometriä pitkä ranta sijaitsee Balkanvuorten tuntumassa. Rantaa suojaavat hiekkadyynit, jotka ovat tyypillisiä Etelä-Bulgarian maisemalle.


title: Sunny Beach

text: Sunny Beachillä on pysyvää asutusta erittäin vähän (kesäasukkaita lukuun ottamatta noin 1 400 vakituista asukasta), mutta kesäisin se täyttyy tuhansista turisteista, joita varten Sunny Beachillä on lukuisia hotelleja.


title: Sunny Beach

text: Aivan Sunny Beachin vierellä sijaitsee 9 000 vuotta vanha Nessebarin museokaupunki, joka löytyy Unescon maailmanperintöluettelosta.


title: Ortodoksiset suuret juhlapäivät

text: Ortodoksiset suuret juhlapäivät jaetaan kolmeen ryhmään:Pääsiäinen, Kristuksen ylösnousemuksen juhlapäivä, on ortodoksisen kirkon suurin juhlapäivä ja kaikkien näiden juhlien yläpuolella, juhlien juhla.


title: Ortodoksiset suuret juhlapäivät

text: Pääsiäisen lisäksi ortodoksisessa kirkossa on 12 suurta juhlaa, jotka kirkkovuoden alusta (1.9.) lukien ovat seuraavat:


title: Pakila

text: Pakila () on Pohjois-Helsingissä, noin yhdeksän kilometrin päässä keskustasta sijaitseva pientalovaltainen kaupunginosa. Alueella asui 10 730 henkeä vuoden 2018 alussa.


title: Pakila

text: Pakilan osa-alueet ovat Länsi-Pakila ja Itä-Pakila, joita erottaa toisistaan Tuusulanväylä. Suomen vilkasliikenteisin tie Kehä I kulkee Pakilan halki jakaen sen suunnilleen yhtä suureen etelä- ja pohjoisosaan.


title: Pakila

text: Pakila on vanhaa maanviljely- ja asuinaluetta. Se oli aiemmin Helsingin pitäjään kuulunut kylä. Kylän nimi "Baggböle" on ollut käytössä jo 1400-luvulla. Se johtuu ilmeisesti henkilön lisänimestä "Bagge". Sana merkitsee alkujaan paksua ja kömpelöä. Suomenkielisenä mukaelmana tuli 1900-luvun alussa käyttöön ensin Pakinkylä, myöhemmin Pakila, joka virallistettiin 1946. Kaupunginosan nimeksi Pakila vahvistettiin 1959; samalla alue jaettiin Länsi- ja Itä-Pakilaksi.


title: Pakila

text: Pakilassa oli 1700-luvun isojaossa neljä taloa: "Erikas", "Murmästars", "Lantmästars" ja "Prästbacka". Näistä muodostettiin myöhemmin "Björkbacka", "Nystyga" ja "Mellangård". Vielä 1800-luvulla Pakila oli täysin ruotsinkielinen. Asukkaita oli tuolloin nelisenkymmentä.


title: Pakila

text: 1800-luvun loppupuolella alueelle perustettiin huvilayhteisö. Suomenkielisten asukkaiden osuus kasvoi vähitellen. Pakilan asukasluku kasvoi huvila-asutuksen ja työväen asutuksen myötä 1800-luvun lopusta lähtien. Kun asukasluku vuonna 1900 oli vain 118, vuonna 1920 se oli jo 1 279. Helsingin pitäjään kuulunut Pakinkylä oli vuonna 1920 yksi harvoja enemmistöltään suomenkielisiä kyliä.


title: Pakila

text: Pakila kehittyi Helsingin esikaupungiksi 1900-luvun alussa. Sen historia on Helsingin kaupunginosaksi varsin pitkä ja suhteellisen dramaattinen. Vaikka väestörakenne nykyään on hyvin keskiluokkainen, tilanne ei aina ole ollut samanlainen. Köyhän työväestön osuus Pakilan asukkaista oli aiemmin merkittävä. Työväestön asutus Pakilaan syntyi 1900-luvun alussa osuuskuntamuotoisena: osuuskunnat Elo, Lepola ja Alku ostivat maata Pakinkylän talollisilta. Vuonna 1908 Helsingin pitäjään kuulunut Pakila muodostettiin taajaväkiseksi yhdyskunnaksi.


title: Pakila

text: Rakentaminen jatkui varsin vapaana vuoden 1932 asemakaavalakiin saakka. Rakentamisen yleisilmettä yhtenäistettiin kaupungin käyttöön ottamilla tyyppipiirustuksilla.


title: Pakila

text: Pakila liitettiin Helsinkiin Helsingin suuressa kuntaliitoksessa 1946.


title: Pakila

text: Ns. luokkataistelu kosketti Pakilaa aikoinaan voimakkaasti: vuonna 1918 Tammisaaren vankileireillä oli monia pakilalaisia. 15 pakilalaista menehtyi kansalaissodan taisteluissa.


title: Pakila

text: 1930-luvulla valtiovalta lakkautti monet pakilalaiset työväenyhdistykset, jotka edustivat pääasiassa työväenliikkeen vasenta äärilaitaa, kuten urheiluseura Pakinkylän Veljet ja työväenyhdistys Salaman.


title: Pakila

text: 1950-luvulla suurin osa pakilalaisista äänesti SKDL:ää, jonka kannatus oli Pakilassa 40 prosenttia. 1970-luvulta alkaen suurin puolue Pakilassa on ollut kokoomus. Kokoomus oli Pakilassa suosituin puolue sekä vuoden 2015 eduskuntavaaleissa (kannatus 45,7 %) että vuoden 2017 kuntavaaleissa (kannatus 51,1 %).


title: Pakila

text: Idässä Pakilaa rajaa Vantaanjoki, jonka toisella puolella on Pukinmäki. Etelässä Pakila rajoittuu Oulunkylään ja lännessä Helsingin keskuspuistoon, jonka toisella puolella on Kaarela. Pohjoisessa Pakilaa rajaa Tuomarinkylä.


title: Pakila

text: Pakila jakautuu Länsi- ja Itä-Pakilaan. Hallinnollinen aluejako on esitetty seuraavassa taulukossa. Tämä artikkeli käsittelee Pakilan kaupunginosaa (34). Itä-Pakilan viereinen, samaan peruspiiriin lukeutuva Tuomarinkartanon alue ei kuulu Pakilan kaupunginosaan.


title: Pakila

text: Postinumeroalueet eivät noudata täsmälleen muuta aluejakoa.


title: Pakila

text: Pakilan seurakunnan alue on Helsingin alueista kaikkein luterilaisin; kirkkoon kuuluminen on siellä yleisempää kuin missään muualla Helsingissä. Vuonna 2014 Pakilan seurakuntaan kuului 73 % alueen väestöstä, kun Helsingin keskiarvo oli 56 %.


title: Pakila

text: Helsingin 34 peruspiirin tulovertailussa Länsi-Pakila sijoittui sijalle 3 ja Itä-Pakila sijalle 4.


title: Pakila

text: Länsi-Pakilan väestöstä 54,8 prosentilla ja Itä-Pakilan väestöstä 48,7 prosentilla on korkea-asteen tutkinto. Tämä tekee Länsi-Pakilasta Helsingin neljänneksi koulutetuimman peruspiirin.


title: Pakila

text: Länsi-Pakilassa asuntojen keskikoko on Helsingin alueista toiseksi suurin, 98,5 m.


title: Pakila

text: Pakilaan rakennettiin rintamamiestaloja 1940- ja 1950-luvuilla. Niitä rakennettiin muun muassa Halkosuontielle, Heinämiehentielle, Niittyluhdantielle ja Kyläkunnantielle. Kyseisiä katuja ollaankin kutsuttu ”jälleenrakennuskauden helmiksi”.


title: Pakila

text: Pakilassa yleisimpiä ovat 1960-, 1970-, ja 1980-luvuilla rakennetut asunnot; 1990-luvulta alkaen asuntotuotanto on alueella vähentynyt. Kuitenkin vielä 2000- ja 2010-luvuilla alueella on ollut vähäistä asuntotuotantoa.


title: Pakila

text: Pakila on pääasiallisesti pientalovaltainen alue. Länsi-Pakilan asunnoista on pientaloissa 92 % ja kerrostaloissa 8 %. Itä-Pakilan asunnoista on pientaloissa 88 % ja kerrostaloissa 12 %. Vuokra-asuntoja Länsi-Pakilassa on 8,6 % ja Itä-Pakilassa 15,3 % (Helsingissä vuokra-asuntojen osuus keskimäärin 45 %). Länsi-Pakilassa on vähiten vuokra-asuntoja kaikista Helsingin alueista ja Itä-Pakilassa on neljänneksi vähiten vuokra-asuntoja kaikista Helsingin alueista.


title: Pakila

text: Kaupalliset palvelut ovat keskittyneet varsinkin Pakilantien varrelle Länsi-Pakilaan. Pakilantien varrella sijaitsee muun muassa päivittäistavarakauppa- ja muita kauppa- ja palveluliikkeitä sekä huoltoasema.


title: Pakila

text: Pakilassa on viisi koulua. Länsi-Pakilassa on kaksi koulua, Pakilan ala-aste ja Pakilan yläaste. Itä-Pakilassa on kolme koulua, Metsolan ala-asteen koulu, Solakallion Koulu ja Toivolan koulu. Kaksi jälkimmäistä ovat erityiskouluja oppilaille, joilla on laaja-alaisia oppimisvaikeuksia. Länsi-Pakilassa toimii kaksi päiväkotia, Päiväkoti Pakila ja Päiväkoti Havukka. Länsi-Pakilassa toimii myös Pakilan Montessori-leikkikoulu.


title: Pakila

text: Pakilassa sijaitsee Pakilan tukikoti, joka on tarkoitettu päihdeongelmaisille ja muille asunnottomille miehille. Pakilassa sijaitsee myös Pakilan työkeskus, joka on Helsingin sosiaali- ja terveysviraston alaisuudessa toimiva työllistymisen tuen toimipiste. Pakilassa sijaitsi myös Toivolan lastenkoti. Se oli tarkoitettu huostaanotetuille lapsille ja nuorille, joilla voi olla käytöshäiriöitä, psyykkisiä oireita, koulunkäyntivaikeuksia tai päihteiden käyttöä.


title: Pakila

text: Varsinaisen Pakilan alueella on vähän puistoja. Niistä laajin on Länsi-Pakilan keskellä Kehä I:n pohjoispuolella oleva Pakilanpuisto.


title: Pakila

text: Pakilan asukkaiden virkistysmahdollisuudet ovat hyvät, sillä Keskuspuisto ja Pirkkolan liikuntapuisto sijaitsevat heti Pakilan länsipuolella. Pakilan ulkoilumahdollisuudet pohjautuvat ennen kaikkea Keskuspuiston tarjoamiin, aina Vantaanjoelle saakka ulottuviin ulkoilureitteihin. Lähellä sijaitsevassa Pirkkolan liikuntapuistossa on urheilukenttiä, kunto- ja voimailusali, maauimala, uimahalli, palloiluhalli ja kaksi jäähallia. Lisäksi puistossa on kuntoratoja ja hiihtolatuja. Vantaanjoen varressa sijaitsee myös Pakilan uimaranta. Lähellä sijaitsevat myös Haltiala, Maunulan ulkoilumaja, Maunulan liikuntahalli, Paloheinän ulkoilumaja, Paloheinän jäähalli ja Paloheinän golfkenttä. Itäsuunnassa lähimmät ulkoilualueet ovat Oulunkylän liikuntapuistossa ja Tuomarinkartanon alueella.


title: Pakila

text: Vuonna 2012 avattu Pakilan Alko herätti pakilalaisissa näkyvää vastustusta. Alkon nähtiin aiheuttavan häiriötä. Sitä vastaan kerättiin 500 hengen adressi, joka ei kuitenkaan estänyt Alkon tuloa Länsi-Pakilaan Pakilantien varrelle, jossa sille Alkon mukaan oli tarvetta. Pakilan Alko oli Suomen ensimmäinen Lidlin yhteydessä toimiva Alkon myymälä. Aiemmin Alkot olivat toimineet vain S- ja K-ryhmien myymälöiden ja suurten kauppakeskusten yhteydessä.


title: Pakila

text: Pakilan Teboilin yhteydessä toimii myös Rolls.


title: Pakila

text: Länsi-Pakilassa Pakilantiellä sijaitseva Pakilan Teboil-huoltoasema on yhtenä tapahtumapaikkana Jarkko Sipilän dekkarissa "Seinää vasten" sekä Kari Hotakaisen romaaneissa "Sydänkohtauksia eli kuinka tehtiin Kummisetä" (1999), "Juoksuhaudantie" (2002) ja "Satukirja" (2004). Hotakainen mainitsee huoltamon ja sen kahvion myös todellisuudessa kantapaikakseen ja ”henkiseksi kodikseen”.


title: Pakila

text: Hyvän Paimenen kirkko sijaitsee Länsi-Pakilassa Tuusulanväylän ja Kehä I:n kulmauksessa. Kirkkosalissa on 350 paikkaa ja seurakuntasalissa 120. Hyvän Paimenen kirkko on kesäkuusta 2010 alkaen ollut Pakilan seurakunnan ainoa kirkkorakennus. Kirkossa järjestetään viikoittain jumalanpalvelus.


title: Pakila

text: Kirkolla toimii myös kaksi aikuisten kuoroa ja lasten karitsakuoro, lasten päivä- ja iltapäiväkerhot sekä paljon erilaisia kerhoja eri ikäryhmille. Kirkolla järjestetään myös erilaisia kursseja.


title: Pakila

text: Kauppapuutarhatoiminta oli Pakilassa näkyvää ja vilkasta useiden vuosikymmenien ajan aina 2010-luvulle asti, jolloin viimeinen Pakilassa sijainnut kauppapuutarha eli Kokkosen puutarha purettiin. Pakilassa oli lähtökohtaisesti hyvät edellytykset kauppapuutarhatoiminnalle: maata laajaan viljelyyn ja hyvät liikenneyhteydet keskustaan ja sieltä muuallekin Suomeen. Pakilan ensimmäinen kauppapuutarha perustettiin 1918. Kokkosen puutarha perustettiin 1930-luvulla ja se oli toiminnassa yli 80 vuotta. Kokkosen puutarhan kasvihuoneet purettiin 2017.


title: Pakila

text: Länsi-Pakilassa sijaitsee Pakilan Kukkatalo. Kauppapuutarhojen lisäsi Pakilassa on myös harrastepohjaista puutarhatoimintaa. Itä-Pakilassa lähellä Vantaanjokea sijaitsee kaksi siirtolapuutarhaa; vuonna 1946 perustettu "Pakilan siirtolapuutarha", joka on Helsingin yhdeksästä siirtolapuutarhasta suurin ja sen viereen vuonna 1977 perustettu "Klaukkalanpuiston Ryhmäpuutarha".


title: Pakila

text: Alueen merkittävimmät liikenneväylät ovat Tuusulanväylä ja Kehä I. Pakilassa on monipuoliset liikenneyhteydet sekä joukkoliikenteen, yksityisautoilun että kevyen liikenteen näkökulmasta. Liikenneyhteydet keskustaan ovat hyvät: matkustusaika bussilla on noin puoli tuntia.


title: Pakila

text:
Länsi-Pakilassa ajavat bussit:
Itä-Pakilassa ajavat bussit:
Lisäksi Pakilan poikki ajaa Kehä I:tä pitkin bussilinja 54 (Itäkeskus – Pitäjänmäki).


title: Pakila

text: Pakila on paikallisesti aktiivinen kaupunginosa. Tärkeitä pakilalaisia yhdistyksiä ovat tai ovat olleet Pakilan Visa, Pakilan Veto, Pakila-seura, Lions-club Helsinki/Pakila, Lions-club Helsinki/Pakinkylä, Lions-club Helsinki/Aurora, Pakinkylän VPK, Pakilan Voimistelijat (entinen Pakilan Naisvoimistelijat), Työväenyhdistys Salama, Pakilan omakotiyhdistys, Pakilan Marttayhdistys, Partiolippukunta Vuorenhaltiat, Pakilan NMKY ja Mannerheimliiton Pakilan osasto.


title: Pakila

text: Helsingin Palloseura on vuonna 1917 perustettu urheiluseura, joka nykyisin on keskittynyt jalkapalloon. Helsingin Palloseura toimii Pakilan, Paloheinän ja Torpparinmäen alueilla tarjoten jalkapalloharrastuksen edellytykset mahdollisimman monelle lapselle ja nuorelle. Jäseniä on noin 950.


title: Pakila

text: Kaskipartio on vuonna 1975 perustettu noin 250-jäseninen lippukunta. Se tarjoaa partiotoimintaa Pohjois-Helsingissä Pakilan, Paloheinän ja Torpparinmäen alueilla lapsille ja nuorille. Toimintaan kuuluu niin viikoittaiset kokoukset kuin retket ja leiritkin.


title: Pakila

text: Mannerheimin Lastensuojeluliitto Pakilan paikallisyhdistyksellä on toimintaa Pakilan, Paloheinän ja Torpparinmäen alueilla. Yhdistyksen tarkoitus on tukea asuinalueiden lapsiperheitä kasvatustyössä ja lisätä viihtyvyyttä monipuolisella toiminnalla. Mannerheimin Lastensuojeluliitto Pakilan paikallisyhdistys järjestää vuosittain erilaisia tapahtumia. Yhdistyksen kesäkisat järjestetään aina alkukesästä, heti koulujen päätyttyä.


title: Pakila

text: Koulujen alettua syyskuussa 2001 Pakilan NMKY:llä alkoi yhteistyössä Pakilan seurakunnan ja Pakilan ala-asteen kanssa liikunnallinen iltapäiväkerho. Pakilan Toimintakeskuksessa toimii myös Helsingin NMKY:n harrastekoripallo. Helsingin NMKY koripallo koostuu noin 60 joukkueesta sekä harjoitusryhmästä kaikenikäisille lapsille ja aikuisille. Hanno Möttölä on Pakilan NMKY:n kasvatti. Pakilan Toimintakeskuksessa on lisäksi tarjolla runsaasti kerhotoimintaa lapsille ja toimintaa perheille. Helsingin NMKY tarjoaa monipuoliset harrastusmahdollisuudet lapsille ja nuorille. NMKY:ssa voi harrastaa liikuntaa, musiikkia ja partiota. NMKY:ssa on myös kymmeniä erilaisia harrastuskerhoja. Helsingin NMKY:n Pakilan Toimintakeskus sijaitsee Länsi-Pakilassa.


title: Pakila

text: Pakilan Musiikkiopistossa järjestetään musiikin perusasteen ja sille rakentuvan musiikkiopisto-asteen opetusta. Opisto on tarkoitettu pääsääntöisesti kouluikäisille nuorille. Oppilaitoksessa on myös musiikkileikkikoulu ja soitinvalmennusosasto alle kouluikäisille lapsille. Pakilan Musiikkiopisto sijaitsee Itä-Pakilassa.


title: Pakila

text: Pakilan Omakotiyhdistys ry on perustettu vuonna 1947. Pakilan Omakotiyhdistys järjestää vuosittain perinteisen Pakilan katukirpputorin, joka pidetään vuorovuosin Länsi-Pakilassa Halkosuontiellä ja Kyläkunnantiellä koulujen alkamisen jälkeisenä viikonloppuna.


title: Pakila

text: Pakila-Seuran toiminnan tarkoituksena on edistää toimialueensa asukkaiden yhteisiä sivistyksellisiä, sosiaalisia ja yleisiä taloudellisia pyrkimyksiä sekä valvoa jäsentensä etuja kaupungin kunnallisasioiden hoidossa ja muissakin asuntoaluetta koskevissa kysymyksissä. Yhdistys ei puutu kieli- eikä puoluepolitiikkaan. Tarkoitusperiensä saavuttamiseksi yhdistys tekee esityksiä viranomaisille, järjestää keskustelu- ja valistustilaisuuksia, tukee lasten ja nuorten urheilu- ja liikuntaharrastuksia, harjoittaa julkaisutoimintaa, järjestää juhlia ja huveja, arpajaisia ja rahankeräyksiä.


title: Pakila

text: Pakilan Veto on helsinkiläinen hiihtoseura, joka on toiminut jo yli 80 vuotta. Lajikirjo on vuosien varrella ollut monipuolinen mm. painia, jääkiekkoa, pesäpalloa, yleisurheilua ja hiihtoa. Viime vuodet Vedon päälajina on ollut maastohiihto. 1990-luvulta saakka Pakilan Veto on kuulunut maastohiihdon seuraluokittelun valioluokkaan eli 20 parhaan hiihtoseuran joukkoon.


title: Pakila

text: Pakilan Visa on urheiluseura, joka on perustettu vuonna 1936. Seuran toimintalajeina ovat koripallo, salibandy, yleisurheilu, suunnistus, sulkapallo ja naisvoimistelu. Pakilan Visan toiminta-alue on Pohjois-Helsinki, mutta jäseniä on ympäri pääkaupunkiseutua.


title: Pakila

text: Pakilan Voimistelijat on perustettu vuonna 1947. Pakilan Voimistelijat on yksi Helsingin suurimpia seuroja ja jäseniä on lähes 1400. Pakilan Voimistelijat toimii Pakilassa ja sen lähistöllä. Seurassa on varsin kattava tarjonta harrastusliikuntaa ja lisäksi yhä kasvava joukkuevoimistelun kilpailu- ja valmennuspuoli. Joukkuevoimistelujoukkueita seurassa on 20 ja joukkueissa mukana 220 lasta ja nuorta.


title: Pakila

text: Pakinkylän VPK on toiminut Pohjois-Helsingin alueella jo vuodesta 1922. Pakinkylän VPK:lla on sammutussopimus Helsingin kaupungin kanssa. Pakinkylän VPK on yksi pääkaupungin 15:stä sopimuspalokunnasta. Palokunnassa toimii aktiivisesti hälytysosasto, nuoriso-osasto sekä naisosasto. Nuoriso-osasto kokoontuu viikoittain harjoituksiin ja osallistuu aktiivisesti Helsingin pelastusliiton ja Uudenmaan pelastusliiton tapahtumiin ja kilpailuihin. Pakinkylän VPK:n paloasema sekä juhlatilat sijaitsevat Länsi-Pakilassa, aivan Kehä I:n vieressä. Palokunnalla oli aikoinaan myös vilkasta urheilu- ja kulttuuritoimintaa, muun muassa oma näytelmäkerho.


title: Pakila

text: Vuorenhaltiat on Pakilassa toimiva lippukunta, joka on perustettu vuonna 1955. Kokouspaikkana toimii Länsi-Pakilassa sijaitseva Pakilan Partiomaja, joka on rakennettu lippukunnan käyttöön vuonna 1958. Nykyisin Vuorenhaltioita on yli 100 ja toimintaan kuuluu niin viikoittaiset kokoukset kuin retket ja leiritkin. Syksyllä 1955 perustettiin itsenäinen lippukunta, jonka nimeksi tuli Haltiavuoren Tytöt. Haltiavuoren Tytöt ry toimi Pakilassa tyttölippukuntana vuoteen 1977. Poikien partiotoiminta Pakilassa alkoi vuonna 1948. Lippukunnan nimeksi valittiin Pakilan Kotkanpojat. Maaliskuussa 1977 pidetyssä kokouksessa päätettiin lakkauttaa Pakilan Kotkanpojat ja Haltiavuoren Tytöt ry:stä tehtiin yhteislippukunta, jonka nimeksi myöhemmin valittiin Vuorenhaltiat ry.


title: Pakila

text: Eri puolilla Pakilaa on ensimmäisen maailmansodan aikaisia vallihautoja ja tuli- ja tähystyspesäkkeitä. Ne ovat osa Puotinkylän lahdelta Mellunkylän, Pakilan ja Leppävaaran kautta Tapiolaan ulottuvaa ulointa linnoitusvyöhykettä. Kolme linnoitusvyöhykettä muodostivat yhdessä ns. Krepost Sveaborgin maarintaman eli Helsingin maalinnoituksen.


title: Pakila

text: Pakilan työväentalo on huvila, jonka Pakilassa toimineet työväenliikkeen vasenta äärilaitaa edustaneet työväenyhdistykset ostivat käyttöönsä vuonna 1917. Työväentalo oli 1930-luvulla valtion takavarikoimana ns. kommunistilakien nojalla. Länsi-Pakilassa sijaitseva Pakilan työväentalo on toiminut vuodesta 1994 lähtien pääasiassa Pakilan nuorisotalona, mutta jossain määrin myös työväentalona.


title: Pakila

text: Itä-Pakilassa on säilynyt 1700-luvulta peräisin oleva hirsinen maalaistalo, jota kutsutaan Pakin taloksi. Se on kunnostettu 1800-luvun asuun, ja sitä vuokrataan juhla- ja kokouskäyttöön. Rakennus on Helsingin kolmanneksi vanhin alkuperäisellä paikallaan seisova talo, jonka suojaisaa pihapiiriä reunustaa viisi aittaa ja savusauna. Pakin talon omistaa Helsingin kaupunki, ja taloa isännöi ja vuokraa Pakila-Seura.


title: Pakila

text: Pakilan–Tuomarinkylän alueelle on kaavailtu merkittävää lisärakentamista. Pakilaan ja Tuomarinkylään on ehdotettu tehokkaasti rakennettavia asuin-, työpaikka- ja lähipalvelualueita. Tehokasta rakentamista on ehdotettu muun muassa ABC:n lähelle sekä Pakilantien ja Kehä I:n varteen. Kaavaluonnoksen tavoitteiden saavuttaminen olisi vaikeaa Pakilan nykyisellä pienkiinteistö- ja pientalorakenteella, minkä vuoksi on Pakilaan ehdotettu tehokkaammin rakennettuja alueita.


title: Eläintarha

text: Eläintarha on alue, jossa eläimiä pidetään yleisön nähtävänä. Eläintarhoissa tehdään eläintieteellistä tutkimusta ja pyritään edistämään lajien suojelua. Eläintarhoissa on onnistuttu säilyttämään tarhaamalla useita muuten sukupuuttoon kuolleita lajeja. Suomessa eläintarhojen tehtävistä ja toiminnasta säädetään eläinsuojelulaissa. Eläintarhoja kohtaan on esitetty myös kritiikkiä, sillä tarhojen eläimet eivät yleensä pysty toteuttamaan luonnollista käyttäytymistään, eikä niiden elintila vastaa luonnollisia tarpeita.


title: Eläintarha

text: Eläinkokoelmia on ollut esillä tuhansia vuosia, mutta ensimmäinen nykyaikainen eläintarha oli vuonna 1752 perustettu Schönbrunnin eläintarha Wienissä. Ensimmäinen tieteellisesti järjestetty eläintarha oli Lontoon eläintarha, joka perustettiin 1826. Tämän jälkeen eläintarhat alkoivat yleistyä, ja 1900-luvun alussa Carl Hagenbeck kehitti eläintarhan, jossa eläimille luotiin niiden luonnollisia elinoloja muistuttavia ympäristöjä. Eläintarhojen suojelutehtävät ovat kehittyneet erityisesti 1950-luvun jälkeen.


title: Eläintarha

text: Jonkinlaisia eläinnäyttelyitä on ollut jo kauan, ja ensimmäiset eläintarhat liittyivät todennäköisesti varhaisiin yrityksiin kesyttää eläimiä. Egyptin faaraoilla oli jopa tuhansien villieläimien kokoelmia, jotka olivat osoituksena kuninkaallisen asemasta. Zhou-dynastian perustaja Wen Wang puolestaan keräsi 3 000 vuotta sitten eläintieteellisen kokoelman osaksi ”Tiedon puistoa”. Antiikin Kreikassa ja Roomassa oli myös eläinkokoelmia. Kreikassa niitä käytettiin myös opetustarkoituksen, ja Roomassa rikkaat perustivat ensimmäisiä yksityisiä eläintarhoja.


title: Eläintarha

text: Keskiajan alussa Kaarle Suuri piti 700-luvulla kolmea kuninkaallista eläintarhaa. Pyhän saksalais-roomalaisen keisarikunnan Fredrik II puolestaan keräsi 1200-luvulla Palermoon merkittävän eläintieteelliseen kokoelman. Vuonna 1235 Fredrik meni naimisiin Englannin kuningas Henrik III:n siskon Isabellan kanssa ja lahjoitti juhlan kunniaksi Henrikille kolme kissapetoa, jotka ilmeisesti olivat joko leopardeja tai leijonia. Näiden eläinten myötä sai alkunsa pitkäikäinen Lontoon Towerin eläintarha, joka toimi aina vuoteen 1835.


title: Eläintarha

text: Samaan aikaan myös muualla maailmassa oli monia eläintarhoja. Marco Polon mukaan Kublai-kaanin hovissa oli näytteillä lukuisia villieläimiä. Hernán Cortés puolestaan löysi vuonna 1519 asteekkihallitsija Montezuma II:n laajan eläintarhan, jota hoiti noin 300 ihmistä.


title: Eläintarha

text: Renessanssiaikana Euroopassa syntyi uusi ajattelutapa ja kiinnostus tieteisiin lisääntyi. Yksityiset eläintarhat ja -puistot tulivat muotiin, ja monet rikkaat kuninkaalliset ja kauppiaat alkoivat kilpailla eläinkokoelmillaan. Modernin eläintarhan sanotaan syntyneen 1752, kun 1765 yleisölle avattu Schönbrunnin eläintarha perustettiin Wieniin. Pian seurasivat Madrid, johon perustettiin eläintarha 1775, ja Pariisin kasvitieteellinen puutarha Jardin des Plantes, jonka yhteyteen avattiin eläintarha Ménagerie du Jardin des Plantes vuonna 1793. Ranskan kuningas Ludvig XIV oli perustanut eläinkokoelman Versaillesiin vuonna 1665 ja Ranskan vallankumouksen aikana kuninkaallisesta eläinkokoelmasta tuli julkinen eläintarha.


title: Eläintarha

text: Lontoossa vuonna 1826 perustettu Lontoon eläintarha oli ensimmäinen tieteellisesti järjestetty eläintarha. Sen kokoelmat oli jaoteltu taksonomisten periaatteiden mukaan. Sinne perustettiin myöhemmin saman vuosisadan aikana vielä ensimmäinen liskotalo, julkinen akvaario ja ensimmäinen hyönteistalo. Lontoon eläintarhan suosion jälkeen monet muut suuret kaupungit seurasivat esimerkkiä ja perustivat oman eläintarhan. Trendi levisi ensin ympäri Euroopan ja sieltä eteenpäin Melbourneen, Philadelphiaan, Kalkuttaan, Tokioon, Kairoon ja Pretoriaan. 1800-luvun eläintarhoja voidaan tieteellisten ja valistuksellisten näkökohtien ohella pitää myös imperialistisen vallan symboleina. Eläintarhojen suosion kasvaessa kasvoi myös elävien eläinten kauppa, joka toimi osana muuta siirtomaakauppaa.